Bernardo Atxagak eta Espido Freirek gazteen literatura-sorkuntzarako Gazte Hitzak sariak banatu dituzte\nKategoriak: Prentsa oharrak — Komunikazio Zerbitzua / Servicio de Comunicación — 26 maiatza 2017 18:52\nEuskarazko modalitatean Unai Zugazua eta Aitor Salegi izan dira irabazleak eta, gaztelaniazko modalitatean, Markel Varona eta Ane Hernández.\nGaur arratsaldean eman dira, Goiuri jauregian, 2017ko Gazte Hitzak sariak. Euskarazko modalitatean Unai Zugazua eta Aitor Salegi izan dira irabazleak eta, gaztelaniazko modalitatean, Markel Varona eta Ane Hernández.\nSariak heziketarekin lotuta daude: 300 eta 100 euroren txartelak, liburuak eskuratzeko, eta hiru hilabetez narrazio bat landu edo hobetzeko tutoretza pertsonalizatua, Bernardo Atxagaren (euskaraz) eta Espido Freireren (gaztelaniaz) eskutik.\nGAZTELANIAZKO MODALITATEA / KATEGORIA: 14-18 URTE\nIrabazleak MARKEL VARONA ALANGUA\nOhorezko aipamena LUCÍA RAMIRO HERNÁNDEZ\nGAZTELANIAZKO MODALITATEA / KATEGORIA: 19-25 urte\nIrabazleak ANE HERNÁNDEZ\nOhorezko aipamena IXONE SANTAMARÍA\nPrentsaurrekoa. ‘Mejorando Vitoria-Gasteiz Hobetuz’ aurrekontu partizipatiboen prozesua aurkeztea\nParte hartzaileak. Gizarte Etxeen eta Parte Hartzearen zinegotzi Isabel Martínez\nEguna. Astelehena, maiatzak 29\nOstirala, maiatzak 26\nGazteria zinegotzi Iñaki Prusilla Gazte Hitzak lehiaketako sari banaketan izango da 18:00etan, Goiuri jauregian.\nLarunbata, maiatzak 27\nAlkate Gorka Urtaran, alkateorde Peio Lopez de Munain, eta zinegotzi Nerea Melgosa eta Estibaliz Canto Futbol Errege Kopako finalaren aldez aurretiko ekitaldietan izango dira; ‘Araba Hiria’ fanzonearen inaugurazioarekin batera hasiko dira 10:30ean.\nPartaidetzaren eta Gizarte Etxeen zinegotzi Isabel Martinezek parte hartuko du Herritartasunerako Eskolaren 2016/17 ikasturtearen amaiera ekitaldian, 10:30ean, Europa jauregian.\n120.000 euro inbertituko ditu Urtaranen gobernuak Borinbizkarrean joko-eremu bat sortzeko\nBi zona izango ditu parkeak: bata konbentzionala eta bestea naturalizatua\nGasteiz Hobetuz partaidetza-prozesuko parte da proiektua\n120.000 euro inbertituko ditu Urtaranen gobernuak Borinbizkarrean jarriko den joko-eremua diseinatu, hornitu eta instalatzen. Ozeano Barearen kaleko 13.etik 19.era bitarteko etxeen atzeko aldean dagoen espazio bikoitza hartuko du, eta bi zona izango ditu: bata konbentzionala eta bestea naturalizatua. Borinbizkarra Zabalganarekin lotzen duen oinezkoentzako pasabiderako sarbideetako batek bereizten ditu bi sektore horiek. Aterpe gisa ere erabili ahal izango da hori euria egiten duen egunetan. Gaur goizeko bileran onetsi du Tokiko Gobernu Batzarrak lan horiei ekiteko kontratazio-dosierra, eta bi hilabeteko epea izango da horiek gauzatzeko. Gasteiz Hobetuz partaidetza-prozesuko parte da proiektua.\nIñaki Prusillak zuzentzen duen Ingurumenaren eta Espazio Publikoaren Sailak landu duen baldintza-agiriaren arabera, lehen zonak, konbentzionalenak, 500 metro koadro izango ditu, eta gutxienez 250 metro koadro segurtasun-materialez zolatuta egongo da. Gainera, zona horren parte bat pasabide batez estalita egongo da, eguraldi txarra egiten duelarik ere erabiltzerik izango dela bermatzeko. Bigarren zonak, naturalizatuenak, 825 metro koadro izango ditu. Gasteizko hiri-azpiegitura berdearen estrategiaren ildotik —berdeguneak, parkeak eta jolas-lekuak ber naturalizatzea lortu nahi baita horren bitartez—, aire zabaleko espazioek eta naturak berak eskaintzen dituzten abantailak gozatzeko aukera izango dute haurrek. Inguru horretan ez da zoladurarik jarriko; landare-lurra bakarrik. “Espazio libreagoa, irudimentsuagoa, eraikitzailea, zentzumenezkoa eta kooperatiboa bultzatuko da”, nabarmendu du Ingurumenaren eta Espazio Publikoaren Saileko zinegotzi Iñaki Prusillak.\nJolaserako erabiliko diren egitura, eraikuntza eta elementuei naturaren ahalik eta kutsurik handiena emango zaie eta hiri-baso batean integratuta egongo dira. Enborrak, harria, lurra, hondarra, sokak, birziklatutako materialak eta beste erabiliko dira horretarako. Gainera, banku eta aulkiak, paperontziak, iturri bat eta bizikletak aparkatzekoak jarri beharko ditu bertan enpresa esleipendunak. Argiteria eta ureztatze-sarea ere hobetuko dira.\nDiseinu praktiko, iraunkor, dibertigarri, seguru eta originaleko proiektuak aurkeztu beharko dituzte enpresek. Oro har, 12 urtera arteko haurrentzat egokiak izan beharko dute jolastokiek, baina orobat izango da bereziki ezintasun motriza edo psikikoa duten harurrentzat diseinatutakorik ere.\n“Borinbizkarrean joko-eremu bat sortzeko enkargua egin dugu, zona hori sustatzeko asmoz, eta orobat bermatzeko haurren jarduera ludikoen garapena, jendetasuna eta dibertsioa sustatuz, eta horien ikaskuntza. Kasu honetan, gainera, era berezian egingo dugu. Joko konbentzionalen zonarekin batera, beste espazio naturalizatuago bat izango da, haurrek jolasten diren inguruneaz goza dezatela nahi baitugu, ingurune hori garai batean nolako zen irudikatuz edo. Zonako auzo-elkarteekin landu da proiektua, eta Gasteiz Hobetuz prozesuan hartutako konpromisoetako bat zen. Auzotarrek esana baitziguten sektore horretan jolasteko eta aire zabalean gozatzeko zonen falta igartzen zutela. Egokitutako jolastokiak eta eremu estali bat ere eskatzen zuten, eta bi eskari horiei erantzuten diegu proiektu honekin”.\nEnpresen, merkataritzaren, ostalaritzaren, aisialdiaren eta kulturaren arloan euskararen erabilera sustatzeko hitzarmena sinatuko dute Udalak eta Aldundiak\n2006az geroztik dihardute elkarlanean Udalak eta Aldundiak, hirian eta lurraldean Euskara Biziberritzeko Plan Nagusia garatzen. Lau urteko iraupena izango duen lankidetza-hitzarmen orokorra sinatuko dute orain berriro, ildo hori jorratzen jarraitzeko, eta 80.000 euroko ekarpena egingo du Udalak. Hala onartu du gaur goizena Urtaranen gobernuak, Tokiko Gobernu Batzarraren goizeko bileran. “Gasteiz Euskadiko hiriburua da, eta euskararen hiriburua ere izan behar du”, nabarmendu du Iñaki Prusilla euskara-zinegotziak.\nEuskararen ikaskuntza eta erabilera bultzatzeko kanpainen maila teknikoan eta ekonomikoan parte hartuko dute bi erakundeek, euskararen presentzia gizartearen arlo guztietan areagotzeko asmoz: komunikazio- eta sentsibilizazio-kanpainak; enpresei, merkatariei eta ostalariei zuzendutako kanpainak, eta kirolaren eta aisialdiaren esparrura nahiz lehentasunezkotzat jotzen den beste edozeinetara zuzenduak.\nGainera, merkataritza- eta ostalaritza-establezimenduei kanpoko errotulazioa aldatzeko eta barruko idazkietan ere euskara erabiltzeko diru-laguntzak emateko deialdia onetsi du Tokiko Gobernu Batzarrak, 6000 euroko zuzkidurarekin. 2007az geroztik lan egiten du Udalak esparru horretan, kanpoko errotulazioa aldatzeko diru-laguntzak emanez, baita webguneak euskaraz ere jartzeko egokitzapen eta itzulpenak egiteko eta Bikain eta Bai Euskarari entitateen gisakoen diagnostiko eta ebaluazioen gastuei aurre egiteko ere.\nGazteen hamar proiektuetarako laguntza\nBestalde, aurten hirian gazteentzako proiektuak martxan jartzeko laguntzen deialdia ebatzi du Udalak.\n24.925 euro bideratuko dira hamar kolektiboren proposamenetara. Programa hauetarako emango du laguntza Udalak: ‘Festival de diseño y creatividad made in Gasteiz’, Sokak antolatua; ‘Relaciones afectivas sanas entre jóvenes: desmontando prejuicios’, Azalea Africa elkartearena; Jimmy Jazzen Gazte Talent lehiaketa; ‘Boluntariotza Hedatuz’ ekimena, Ai Laket!!-ena; Gazteen Berriak gazteen aldizkariaren sustapena; gazteen boluntariotza sustatzeko proiektua, Carmelitas elkartearena; Ajebask; Asociación Africanista Manuel Iradier elkartea, eta Aspace.\nAutobus geltokiak antolaketa bereziari ekin dio, Errege Koparen azken partida dela eta\nGaur goizean 09:45ean abiatu dira Gasteizko autobus geltokitik zerbitzu erregularra sendotzeko lehenengo hiru garraioak, bihar Deportivo Alavés taldearen eta Bartzelona Futbol Clubaren arteko Errege Koparen azken futbol partida izango delako. Gaur, egunean zehar garraioa 26 autobusekin indartzeko aurreikuspena dago, eta bihar, berriz, beste 46 autobusek indartuko dituzte zerbitzuak linea erregularretan eta bidaia agentzietan. Bihar, larunbata izanda, 06:20tik 07:30era izango da Madrilera ateratzeko frekuentziarik handieneko unea. Antolakuntza honek eragingo du geltoki berriaren historian jarduera handieneko larunbat bat izatea, aurreikusten denez.\nHorrexegatik, Gasteizko udalak aholku egiten die bidaiariei aurretik denbora nahikoa hartuta joan daitezen aurreikusten den autobusaren irteera-ordurako, ahal dela irteerarako markatutako ordua baino 15-20 minutu lehenago. Beste aholku bat da denboraz sartzea autobusetara, egin beharreko irteera-operazioak arintasunez egiteko. Lurpeko aparkalekuan 300 plazarako lekua badago ere, gomendagarria da geltokira iristeko ibilgailu pribatua ahal dela ez erabiltzea.\nGizarte Politiken Sailak 267.360 € euro emango dizkie gizarte eta osasun arloko 17 kolektibori, arreta programak garatzeko\nKategoriak: Prentsa oharrak — Etiketak: Peio López de Munain — Komunikazio Zerbitzua / Servicio de Comunicación — 13:50\nTokiko Gobernu Batzarrak Gasteizko gizarte eta osasun arloko 17 kolektiborekiko hitzarmena onetsi du gaur egindako bilkuran, udal-finantzaketari esker beren proiektuak garatzerik izan dezaten. Gizarte Politiken eta Osasun Publikoaren Sailak ia 270.000 euro emango ditu elkarte hauek bere lana gauzatu dezaten.\n“Lan bikaina egiten dute, erakundeak batzutan iristerik ez duten lekuetara iristen dira eta, horregatik, udalaren laguntza behar dute, elkartekideei eta horien senitartekoei zerbitzuak eskaintzeko” adierazi du Gizarte Politiken eta Osasun Publikoaren zinegotzi Peio López de Munainek.\nGaur onetsitako hitzarmenen artean, IRSE elkarteak jasoko du laguntza ekonomikorik handiena, 51.284 euro, ahuldade egoeran dauden pertsonen gizarteratzea errazteko jarduera-programa gauzatzea xede.\nBestalde, Jeiki Fundazioak 43.597 euroko udal laguntza jasoko du nerabe, gazte eta gurasoei drogen mendekotasunaren alorrean zerbitzua eskaintzen dien Hazgarri programa gauzatzeko.\nHorietaz gain, honako gizarte kolektiboekiko hitzarmenak onetsi dira:\nASAJER (29.300 €), ume, nerabe eta gazteei zorizko joko eta teknologia berrien inguruko “On line zurekin” aholkularitza zerbitzua eskaintzeko\nARENE (27.420 €), gaixotasun neuromuskularrak dituzten pertsonei zuzendutako Osasun programa gauzatzeko.\nACABE (16.450 €), jateko jokabidearekin zerikusia duten nahasmenduak eragindakoei eta horien familiei laguntzeko lantegiak egiteko.\nAECC (13.890 €), gasteiztarren minbizia prebenitzeko programak garatzeko.\nATECE (11.290 €), hartutako kalte zerebrala dutenei zuzendutako fisioterapia programa bat egiteko.\nAPDEMA (11.230 €), adimen urritasuna duten pertsonen eta beren senideen bizi-kalitatea hobetzeko familia zentroan programa gauzatzeko.\nASPACE (11.230 €), garun paralisia duten pertsonei fisioterapiako laguntza emateko.\nDOWN ARABA-ISABEL ORBE (10.000 €), Down sindromea duten pertsonei zuzendutako “zahartze osasuntsua” proiektua gauzatzeko.\nADA (9.500 €), diabetea dutenekin banakako eta taldeko arretako programa gauzatzeko.\nADELPRISE (8.220 €), hartutako kalte zerebrala dutenei zuzendutako fisioterapia programa bat egiteko.\nCORAZON SIN FRONTERAS (7.100 €), gaixotasun kardiobaskularren prebentziorako programa gauzatzeko.\nASPANAFOA (5.599 €), minbizia duten seme-alaba adingabeentzat laguntza programa gauzatzeko.\nADELES (3.750 €), lupus gaixotasuna dutenei laguntza fisioterapeutikoa emateko programa gauzatzeko.\nANADAHI (3.750 €), arreta eza, hiperaktibitatea eta oldarkortasuna dutenei arreta eta laguntza emateko programa bat egiteko.\nARESBI (3.750 €), arantza bifidorako arreta, laguntza psikologikoa, sentsibilizazio eta informaziorako programak gauzatzeko.\nHalaber, 100.000 euro bideratu ditu Babesgabetuen Andre Mariaren gizarte ekintzarako, 2016an gizarte jantokiak izandako defizita konpentsatzeko.\nUdalbatzak Francisco Vitoria domina Jacques Delorsi ematea onetsi du\nGasteizko Udaleko Udalbatzak Francisco Vitoria domina Europako Batzordeko lehendakari ohi Jacques Delorsi ematea onetsi du gaur goizean. Gasteizko Nazioarteko Zuzenbideari eta Nazioarteko Harremanei buruzko Ikastaroetako batzorde zientifikoak egindako proposamenari jarraituz eman zaio domina; aurten uztailaren 10etik 14ra arte egingo dira ikastaroak.\nGiza eskubideak aldezten eta demokraziaren balioak, bakea eta nazioarteko elkartasuna sustatzen nazioarte mailan nabarmendu diren pertsona fisiko nahiz erakundeen merezimendurik gailenei gorazarre egitea xede duen ohorezko saria da “Francisco de Vitoria” domina, zeinen bitartez orobat saritu ahal izango baitira nazioarteko eskubideei buruzko ikerkuntzan nabarmendu diren eta horien irakaskuntzan nahiz horien inguruko doktrinaren esparruan bidea urratu duten pertsonak ere.\nIldo horretatik, Delors figura gakotzat jo da Europan azken hamarkadetan izandako aurrerapen nagusiak ulertzeko, hala nola barne merkatua, moneta bakarra, kohesio-politikak, garraio-sare handiak, europar herritartasunaren estatusa, Erasmus programa, Batasuna mediterraneora zabaltzea, edo Alemaniaren bateratzea, besteak beste.\nHauek dira azken urteetan “Francisco de Vitoria” domina jaso duten erakunde nabarmenenak: 2015ean, Giza Eskubideen Amerikarteko Auzitegia; 2013an, UNICEF-Haurren Laguntzarako Nazio Batuen Funtsa, eta 2011n, Gurutze Gorriaren Nazioarteko Batzordea.\nEkainaren 4ra arte eman ahalko da izena opor programan hutsik dauden lekuetarako\nGasteizko Udalak 2.399 leku eskaintzen ditu oporretarako jarduera-programa ezberdinetan. Hartara, parte-hartzaileek aisialdiaz era osasungarrian gozatzeko aukera dute, aisialdi eta denbora libreko hainbat jardueraren bidez: txangoak, lantegiak, bisita gidatuak, ingurunearen ezagutza, etab. Hain zuzen ere, maiatzaren 18an hasi zen hutsik dauden lekuetarako izena emateko epea, ekainaren 4ra arte.\nOporretarako lekuak esleitzeko prozesua apirilean hasi zen, zozketarako izena emateko fasearekin. Guztira 4.425 pertsonak eskatu zuten lekua. Formalizazio fasean, esleitutako leku guztietatik 1.777 bete ziren.\nBestetik, programak antolatzen dituzten sail eta zerbitzuek, askotariko gizarte, familia eta banako egoerak kontuan hartuz, lekuak erreserbatzen dituzte hezkuntza premia bereziak edo behar sozialak dituzten pertsonentzat, bai eta genero-indarkeriarekin lotutako egoeretan daudenentzat ere.\nMaiatzaren 18an hasi zen hutsik dauden lekuetarako izena emateko epea, ekainaren 4ra arte. Hezkuntza premia bereziak dituzten pertsonentzako erreserbak ere maiatzaren 29ra arte iraungo du. Web-orrian jarduera bakoitzaren ondoan agertzen den “ikus gehiago” atalean zehazten da hori.\nHezkuntza premia bereziak dituzten pertsonentzat gordetako leku horiek betetzen ez badira, edonork eskatu ahalko ditu, maiatzaren 29ko 00:00etatik aurrera.\nDATU ESANGURATSUAK (maiatzaren 26an)\nLeku kopurua, guztira: 2.399\nHasierako eskatzaileak: 4.425\nAurkeztutako eskabideak: 13.260\nZozketan esleitutako lekuak: 2.399\nFormalizatutako lekuak: 1.777\nHutsik geratutako lekuak, maiatzaren 15ean: 622\nHutsik dauden lekuak, maiatzaren 26an:\nLeku arruntak: 50 leku huts\nHezkuntza behar bereziak dituztenentzako lekuak: 81 leku huts\nGasteizko Udala ‘Mayors for Peace’ sarera batuko da\nUdalbatzak babesten du sareak bultzatzen duen programa arma nuklearrak 2020an eliminatzeko, hau da, Hiroshimako eta Nagasakiko bonbardaketa nuklearren 75. urtemugan\nMAYORS FOR PEACE SAREARI ATXIKIMENDUA ADIERAZTEKO ERAKUNDE ADIERAZPENA\nGaur egun, mundu osoko 161 herrialdetako 7.000 udalek baino gehiagok adierazi dute babesten dutela Mayors for Peace sareak bultzatzen duen programa arma nuklearrak 2020an eliminatzeko, hau da, Hiroshimako eta Nagasakiko bonbardaketa nuklearren 75. urtemugan. Espainiako estatuko 300 udalerri inguru atxikita daude Sareari.\nTestuinguru horretan, tokiko gobernuek eginkizun erabakigarria dute eragile nagusiak diren aldetik, eta ez soilik gatazken prebentzioaren eszenatokian, non gero eta garrantzi handiagoa duten estatuekin batera; izan ere, gatazken ondoren hiriak berreraikitzeko egin beharreko lanetan eta bake-kulturaren inguruko heziketa‑lanean ere badute zer eginik.\nTokiko gobernuek modu askotan lagundu dezakete bakea eraikitzen, eta, ildo horretan, Hirien Diplomaziak haien zati garrantzitsu bat hartzen du. Hala, bada, Eskualdetako Lantaldeak honela definitu zuen Hirien Diplomazia: “tresna honen bidez, tokiko gobernuek eta haien organoek hau guztia sustatu dezakete mundu osoan: kohesio soziala, ingurumen jasangarria, krisiaren prebentzioa, gatazken konponketa, bai eta gatazken ondoren egin beharreko berreraikitze-lana ere; hori guztia ingurune egonkorra lortzeko helburuz, non herritarrek bakean bizi ahal izango baitira elkarrekin, giro demokratiko, aurrerakoi eta oparoan” [DOUE C 120/01, 28.5.2009].\nMayors for Peace sareak mundu baketsua eta arma nuklearrik gabea lotzeko lan egiten duenez, Udaleko Osoko Bilkurak jarraian azaltzen diren akordioak hartzen ditu:\nMayors for Peace sarearen helburuen alde agertzen gara, bat eginez arma nuklearrak erabat desagerrarazteko helburuarekin.\nMayors for Peace nazioarteko sareari atzikitzeko behar diren tramite guztiak egingo ditugu.\nMayors for Peace sarea ezagutaraztea bultzatuko dugu, eta herritarrak suntsipen masiboko armen mehatxuaz sentikortzen lagunduko.\nMayors for Peace sareak Hiroshiman duen Nazioarteko Idazkaritzari akordio hauen berri emango diogu, bai eta Garnollers hiriari, Espainiako Estatuko Bakearen aldeko Alkateak sareko nagusia den aldetik.


Oinarrizko produktuen bankurako boluntario sarea osatzeko eta dohaintzak egiteko deia egin du Krisiaren Seme-alabak Sare Sozialistak - Krisiaren Seme-alabak Sare Sozialista - Uztarria (Azpeitia)\nOinarrizko produktuen bankurako boluntario sarea osatzeko eta dohaintzak egiteko deia egin du Krisiaren Seme-alabak Sare Sozialistak\n2020ko api. 21a, 13:09\nMartxan da COVID-19ak eragindako zein epe ertaineko testuinguruari erantzuteko oinarrizko elikagaien eta produktuen bankua Esklabetako ezker hegalean. Horren bitartez, beharrizan egoeran dauden herritarrei laguntza ematea eta elkartasuna antolatzea dugu helburu. Proiektua elkartasunean eta lan boluntarioan oinarritzen denez eta krisi egoera honek familia asko gogor kolpatu dituenez, herritarren laguntza ezinbestekoa izango da proiektua aurrera ateratzeko. Hori dela eta, boluntario sarea antolatu dugu proiektua ahalik eta ondoen gauzatu ahal izateko. Horrez gain, proiektuari bultzada eman nahi dioten herritarrek produktuak emateko nahiz ekarpen ekonomikoa egiteko aukera izango dute.\nNola funtzionatuko du? Bankuaren zerbitzuak Esklabetan emango dira. Dena den, norbaitek ezingo balu hara gerturatu, etxez etxeko zerbitzua ere egongo da.\nDohaintzei dagokienez, bi modutakoak jasoko ditugu: produktuak eta laguntza ekonomikoa. Produktuak Esklabetan nahiz herritarrekin adostutako lekuan jasoko ditugu. Laguntza ekonomikoa eman nahi duten herritarrek, aldiz, ireki dugun kontu korrontera dirua sartuz egin ditzakete ekarpenak. Diruz egindako ekarpenak produktuen bilketak utzitako hutsuneei zein logistika gastuei erantzuteko izango dira, horiek bankuaren funtzionamendua oztopa ez dezaten.\nOsasun krisialdi honetan gure lana behar bezala betetzeko neurriak ere hartuta ditugu. Dagoeneko lortu dugu beharrezkoa den osasun material guztia, eta eskura dugu osasun langile adituek egin diguten osasun protokoloa. Bertan, zein neurri hartu eta nola jokatu azaltzen da. Horrez gain, kaleko lanak egiteko eskubideak zein diren eta horretarako bermeak emango dizkiguten baliabideak zeintzuk diren ere zehaztu dugu.\nZerbitzuak jasotzeko beharrean bazaude, boluntario izan nahi baduzu, dohaintzak egin nahi badituzu edo zalantzaren bat baduzu, jarri harremanetan oinarrizko produktuen eta elikagaien bankuarekin. Harremanetarako telefono zenbakia 688 76 90 47 da. Telefono deiak egiteko ordutegia, berriz, astelehenetik ostegunera, 12:00etatik 14:00etara. Edozein unetan idatz dezakezue Whatsapp-era edo 'krisilehengaibankua@gmail.com' e-posta helbidera.\nDohaintza ekonomikoak, berriz, honako kontu korronte zenbaki honetan egin beharko dira: IBAN ES65 3035 0020 5702 0008 5892. Titutalarra ABARASKEN da, eta entitatea Laboral Kutxa.


Andaluzialdia | El Correo\nSantiago Abascal eta Francisco Serrano, Andaluziako hauteskundeen emaitzak ospatzen. / Efe\nTXANI RODRÍGUEZ Jueves, 6 diciembre 2018, 23:40\nAurreko igandean, Euskaraldiaren amaierako ekitaldietan parte hartu genuen askok. Jai-giroa nagusitu zen geure herrietan. Egun ederra, eguraldia lagun. Hamaika egunez euskaraz hitz egitearen erronkari eutsi diogu. Hizkuntza ohiturak astindu eta ohiko harremanetan euskara gehiago erabiltzeko ariketa bat proposatu ziguten antolatzaileek eta txipa aldatzen saiatu gara nork ahal izan duen neurrian. Helburuen artean: Euskal Herrian euskara ulertzen duen jendea pentsatzen duguna baino gehiago dela jabearaztea eta euskara gehiagotan erabili dezakegula ikusaraztea. Euskara egunero ezpainetara eramateko 'klik' bat baino ez zaigu falta askotan: txipa aldatu behar dugu; inertziak gainditu. Euskaraldiaren ariketa aberasgarria izan da, bere eraginkortasuna ikusteke dago, baina baikortasunarekin begiratu ahal diogu geure hizkuntzaren etorkizunari.\nHorrelako igande berezi bat bizitzen ari ginen bitartean, penintsularen beste muturrean, Andaluziako hauteskundeak izaten ari ziren; hautesleek (gutxi) hautestontzietara jo zuten beren botoekin. Han ere, klik bat-edo egin dute, zeren eta lehen ezpainetara eramaten ez zena oraintxe azaleratu baita. 400.000 mila andaluziarrek ultra eskuinari eman diote beren botoa. Xenofobia eta matxismoa konplexurik gabe aldarrikatuz, beraz. Egia esan, Andaluziako hauteskundeen emaitzek harritu gaituzte: pentsatzen genuena baino jende gehiago dago eskuineko muturretik gertu.\nIzan ere, azken egun hauetan, ultra eskuinari boza eman diotenak ultrak ez direla azaltzeari ekin diote zenbait analistek. Ez dira izango, nork daki. Baina gehienok badakigu totalitarismoak ez direla bat-batean azaltzen. Totalitarismoa ez da katastofre natural bat. Eta gehienok jakin beharko genuke beste gauza bat: demagogia eta populismoari ezin zaio aurre egin demagogia eta populismo gehiagorekin. Hortaz, zintzoak izan beharko ginateke denok, autokritika egin eta hamaika egunez, behintzat, politika lelokeriaz libre uzteko ariketa egin beharko lukete politikariek. Epea luzeegia irudituko zaielakoan nago.\nKantugintza tradizionalari gaurko ukitua emanez Gogoetak eta eztenkadak dakartza Sarrionandiaren liburu berriak


NAIZ: EiTBren digitalizazioa bertan behera utzi eta lantaldea osatuko dute EAEk eta Nafarroak | LAB - EITB\nNAIZ: EiTBren digitalizazioa bertan behera utzi eta lantaldea osatuko dute EAEk eta Nafarroak\nOr, 2013/12/13 - 09:52 — Nagusia\nEiTBk Nafarroan TDT bidez emititu ahal izan dezan lantaldea osatzea adostu dute Lakuako eta Nafarroako gobernuek. UPNren arabera, Iñigo Urkulluk Yolanda Barcinari jakinarazi dio sare analogikoaren digitalizazio prozesua bertan behera utzi dela.\nLakuako Gobernuak eta Nafarroakoak lantaldea osatzea adostu dute, EiTBren TDT bidezko emisioaren aferari konponbidea bilatzeko, Efe agentziak EAEko Exekutiboaren iturriak aipatuz zabaldu duenez.\nEiTBk atzo jakinarazi zuen Nafarroan duen sare analogikoa digitalizatzeko prozesuari ekingo ziola, eta UPNren Gobernua berehala atera zen hori «legez kanpo muturra sartzea» zela esanez. Yolanda Barcina presidenteak ere erabaki hori «legez kanpokoa» dela berretsi du, eta Iñigo Urkullu lehendakariak, berriz, nafarrek edozein telebista kate bai baina ETB ez ikusi ahal izatea ez dela «oso ulergarria» adierazi du.\nAdierazpen horien ondorioz etorri da lantaldearen osaketaren berria, Lakuako iturrien arabera. EiTB Nafarroan TDT bidez emititu ahal izateko «lehenbailehen akordioa lortzea» da Urkulluren Gobernuaren nahia.\nDigitalizazio prozesua bertan behera\nUPNren Gobernuak, berriz, oharra kaleratu du eta bertan dioenez Urkulluk Barcinari iragarri dio sare analogikoaren digitalizazio prozesua bertan behera utzi duela. Agirian dioenez, Lakuako lehendakariak onartu du EiTBko zuzendariak bere erabakiaren berri emateko Barcinari igorri zion gutuna ez zela «behar bada egokia».\nLantaldea «legezko konponbidea» lortzeko osatu dute UPNren arabera\nNAIZ - 2013.12.12\nOr, 2013/12/13 - 09:54 — Nagusia\nBERRIA: EITBk atzera egin du, eta Barcinaren «konponbidearen...\nEITBk atzera egin du, eta Barcinaren «konponbidearen zain» gelditu da\nEuskal Irrati-Telebista atzo bertan hastekoa zen Nafarroan LTD bidez emititzen, baina gobernuak «legez kanpokotzat» jo zuen\nUrkulluk eta Barcinak lantalde bat osatzea adostu dute, irtenbide bat bilatzeko asmoz\nErreniega mendiko antenak, atzean Iruñerria dutela. Ezkabakoarekin batera, antena horien seinalea digitalizatu nahi zuen EITBk. / IÑIGO URIZ / ARGAZKI PRESS\nSanchez de Muniainen agerraldia eskatu du Bilduk parlamentuan\nAtzo 07:30ean hastekoa zen EITB lurreko telebista digital (LTD) bidez emititzen, Iruñerrian. Halaxe iragarri zuen EITBk berak, herenegun, prentsa ohar baten bidez; 07:30ean, Euskal Telebistaren seinalerik ez zen, ordea. Ezta goiz osoan ere. EITBn galdetuta, asteazkenean iragarritako asmoei eusten zietela erantzun zioten BERRIAri. Arratsaldean, ordea, digitalizazio prozesua Nafarroako Gobernuaren «konponbidearen zain» gelditzen zela iragarri zuten EITBko arduradunek, prentsa ohar baten bidez, prozesu hori martxan jartzeko baliabideak eta tresnak «prest» zituztela onartu arren. Konponbidea adostu arte, beraz, EITBrik ez da izanen Nafarroan, LTD bidez. Prozesua bertan behera gelditu da, oraingoz.\nEITBko arduradunek digitalizazio prozesua martxan jartzeko asmoa iragarri bezain pronto, Nafarroako Gobernua asmo horren aurka agertu zen herenegun, eta «legez kanpokotzat» jo zuen. Gainera, Espainiako Gobernuaren Nafarroako Ordezkaritzari eskatu zion «beharrezko neurriak» hartzeko. Espainiako Gobernuari ere gutuna helarazi zion Nafarroako Gobernuak, bere kexa agertzeko.\nNafarroako Gobernuko presidente Yolanda Barcinak atzo berretsi zuen EITB ez zela legea betetzen ari: «EITBk ez du frekuentziarik Nafarroan; ondorioz, hemen emititzea legez kanpokoa da», erran zuen. Izan ere, frekuentzia bat lortzeko aukerarik gabe gelditu zen EITB, Nafarroako Gobernuak ate hori itxi ziolako. Iazko abuztuan bi lizentzia banatzeko prozesua martxan jarri zuen gobernuak, baina lehiaketa horretatik at utzi zuen EITB, Euskal Telebista Nafarroan zabaltzeko bidea Jaurlaritzaren eta Nafarroako Gobernuaren arteko akordioaren bidez egin behar zelakoan.\nEITBk atzo zehaztu zuen proposatutako digitalizazio prozesua «aldi baterako irtenbidea» zela eta martxan jartzeko ez zuela bertze leku erradioelektrikorik hartuko. Erreniegako eta Ezkabako hedagailuak digitalizatzea zen asmoa. «Kontua zen eduki digitalarekin ordezkatzea egungo eduki analogikoa», azaldu zuten atzo telebistako arduradunek.\nJaurlaritzako lehendakari Iñigo Urkulluk EITBren mezu bera nabarmendu zuen atzo: «EITBk proposatutakoa aldi baterako konponbidea zen, EITBk frekuentzi bat lortzeko aukera izan arte». Urkullurentzat, «ulertzen zaila» da nafarrek EITB ezin ikustea: «Parlamentuak berak eskatu zuen seinalea zabaltzea».\nUrkulluk eta Barcinak hitz egiteko aukera izan zuten atzo, eta solasaldi horren ondorioz erabaki zuten lantalde bat osatzea, konponbide bat bilatzeko asmoz. Nafarroako Gobernuak prentsa oharra zabaldu zuen, Urkulluk EITB Nafarroan digitalizatzeko asmoa bertan behera utzi zuela ezagutarazteko. Gobernuak zehaztu zuen «legea beteko duen konponbidea» bilatuko dutela bi erakundeek.\nNafarroako Gobernuak argi utzi du azken orduetan EITB Nafarroan ikusteari buruz zer iritzi duen. Nafarroako Parlamentuak ere bai. Atzo, oposizioko talde guztiek, PPNk izan ezik, adierazpen instituzional bat aurkeztu zuten, EITBren seinalea herrialde horretan zabaltzeko eskatzeko. Urkulluk eta EITBko arduradunek atzo gogoratu zutenez, joan zen urrian ere parlamentua izan zen EITB Nafarroan ikusi ahal izateko urratsak eskatu zituena.\nTalde bakar batek ere ez zuen parlamentuak urriaren 25eko osoko bilkuran onartutako erabaki haren kontra bozkatu, gainera: PSNk, Bilduk, Aralar-NaBaik eta Ezkerrak aldeko boza eman zuten, eta UPN eta PPN, berriz, abstenitu egin ziren. 2009an, Nafarroako Gobernuak eta Eusko Jaurlaritzak ere akordioa sinatu egin zuten EITB Nafarroan LTD bidez ikusi ahal izateko, baina orain arte bi erakundeok ez dira itun horretan jasotakoak gauzatzeko gai izan.\nIruñerriko herritar anitzen artean ikusmina sortu zuen EITBk asteazkenean iragarritako digitalizazioak, eta euren telebistetan bilatu zuten seinalea atzo. Herritar horiek EITB ikusteko duten eskubidea aldarrikatu eta defendatu zuten, hain zuzen ere, Nafarroako Parlamentuko talde gehienek atzo. Bilduko parlamentari Maiorga Ramirezek «zentzugabekeriatzat» jo zuen Nafarroako Gobernuaren jarrera: «Obsesioa dute auzi honekin; UPNk utzi beharko lieke herritarrei EITB askatasunez ikusten», erran zuen. Jakinarazi zuen, gainera, EITB Nafarroan ikusi ahal izateko lanean jarraituko dutela parlamentuan.\nGeroa Baiko Manu Aierdik ere gogor salatu zuen Nafarroako Gobernuak erakutsitako jokabidea. «Auzi honetan, eta bertze anitzetan, ez dute onartu nahi nafarren gehiengoak ez duela haien borondatearekin bat egiten», nabarmendu zuen parlamentariak, atzo.\nPSNko Roberto Jimenezek ere herritarren nahia «errespetatzeko» eskatu zuen. «Herritarren zati handi batek ETB ikusi nahi du, eta guk ontzat jotzen dugu», azaldu zuen. «Nafarroako Gobernuak eta EITBk konponbideak bilatu behar dituzte, legeak zehazten duen esparruaren barruan, herritarrek Euskal Telebista ikusteko aukera izan dezaten», erantsi zuen parlamentari sozialistak.\nBilduko parlamentari Aitziber Sarasolak eskatu du Nafarroako Gobernuko Kultura kontseilari Juan Luis Sanchez de Muniain Nafarroako Parlamentuan agertzea, azalpenak eman ditzan EITBk seinalea digitalizatzeko asmoa agertu eta gero Nafarroako Gobernuak egindako adierazpenen harira. Gaiak hautsak harrotu ditu azken egunotan, eta Nafarroako Gobernuko eta UPNko kideek gogor salatu dute EITBk Nafarroan lurreko telebista digital bidez emititu nahi izatea. «Legez kanpoko esku hartzea» izanen litzatekeela nabarmendu dute. Bilduk Nafarroako Gobernuak egindako «salaketa» horren inguruko azalpenak eskatu nahi dizkio Sanchez de Muniaini.\nOr, 2013/12/13 - 09:55 — Nagusia\nGARA: Urkullu y Barcina obvian al Parlamento foral en el caso...\nUrkullu y Barcina obvian al Parlamento foral en el caso EiTB\nTras las frenéticas horas informativas que se sucedieron en el día de ayer en relación a la posible captación de EiTB en Nafarroa vía TDT, Yolanda Barcina y Iñigo Urkullu anunciaron la puesta en marcha de un equipo que solucione este embrollo mediático, político y social.\n-> GARA 2013.12.13\nLa, 2013/12/14 - 10:07 — Nagusia\nGARA: Amaiur llevará al Parlamento de Madrid el affaire EiTB-Naf\nComo consecuencia de todo lo que está aconteciendo en las últimas horas en relación al rocambolesco affaire EiTB en Nafarroa, el próximo martes, 17 de diciembre, la formación Amaiur pretende formular en el hemiciclo de Madrid la siguiente cuestión: «¿Va a respetar el Gobierno del Estado la voluntad de la ciudadanía navarra garantizando el derecho que tienen los ciudadanos y ciudadanas de este territorio de captar de forma normalizada la señal de EITB?».


Azpeitiko hilerriko bidea itxi du luizi batek eta astelehena arte ezingo dute garbitzen hasi - Urola Kostako Hitza : Urola Kostako Hitza\nAzpeitiko hilerriko bidea itxi du luizi batek eta astelehena arte ezingo dute garbitzen hasi\nLurra kendu aurretik pareta egonkortu beharra dagoela adierazi du udalak. Ondorioz, asteburuan behintzat itxita jarraituko du bide horrek, eta Takolo baserri aldekoa erabili beharko dute inguruko bizilagunek eta hilerrira joan nahi dutenek.\n11:00etan itxura hau zuen luizia gertatu den bide zatiak. (Maialen Etxaniz)\nLuizi batek itxita utzi du hilerriko bidea bart Azpeitian, eta bidea garbitu eta berehala irekitzerik ez dutela izango jakinarazi du udalak. Bidera jausi den lurra kendu aurretik penditza egonkortu beharko dute, eta astelehenean hasiko dituzte lanak.\nGoizean udal teknikariak bidea garbitzeko asmoarekin joan direla azaldu du udalak, baina “bere horretan uztea” erabaki dutela, “lurraren ezegonkortasuna ikusirik”. Egoeraren xehetasunak eman ditu Josu Labaka Zerbitzu Orokorretako zinegotziak: “Luiziko lurra kenduz gero, gehiago erortzeko arriskua dago. Eta, beraz, segurtasun arrazoiengatik, eroritako lurra kentzearekin batera harri-lubeta edo pareta egin beharra dago. Astelehenean bertan ekingo diogu lan horiek egiteari”.\nGoizaldean itxura hau zuen luiziak:


GIMNASTAK UKO EGITEN DIO DOWN SINDROMEARI JARRAITZEARI - THE MERCURY NEWS - BERRIAK\nGimnastak uko egiten dio Down sindromeari lotzeari\nChelsea Werner Down sindromea duen gimnasta bat baino askoz gehiago da. 19 urteko Danvilleko bizilaguna besteak handitasunera bultzatzen dituen eta aukeraren pertzepzioa zalantzan jartzen dituen kirolari mota da.\nGuraso gehiagok ikusiko balute Chelseak zer egin dezakeen, uste dut konturatuko liratekeela euren seme-alabek inork kredituak ematen dien baino askoz gehiago egin dezaketela, esan zuen Wernerren amak, Lisa Werner-ek.\nChelsea Werner-ek ez zituen beharrezko ezaugarri fisikoak garatu behar. Ez zuen gimnasia artistikoaren mailarik oinarrizkoena gainditu behar. Ez zuen halako kirol zorrotz bati eusteko behar den irmotasuna erakutsi behar.\nOrain Wernerrek txapelketa nazional bat du bere merituan eta asteburu honetan Ingalaterran dago nazioarteko titulua gehitu nahian. Garaipena edo ez, mezu irabazlea ikusgai egongo da arreta jartzen dutenentzat.\nIzar bat sentitzen naiz, esan zuen Wernerrek.\nOrain hamarkada bat baino gehiago bere atzetik, Werner ez da gimnasia aisialdirako saltoki gisa lantzen. Benetako atleta bat da, benetako gihar tonua duena, eta benetako lehia lehiakorra duena. (Youtubeko irudiak ez du gezurrik esaten.) Luzea behar izan badu ere, Werner gimnasta gehienak inoiz iristen ez diren eszenatoki batera igo da.\nJende askok badaki Chelsea duela 10 urte edo gimnasia egiten, esan zuen Lisa Wernerrek. Baina beti harritzen dira bera egiteko gai den bideoak ikusten dituztenean, nahiko arraroa dela uste baitut.\nChelseako entrenatzaileak, Dawn Pombok, potentziala ikusi ahal izan zuen goiz. Baina bera ere harrituta dago Wernerrek kiroletan Down sindromea duten haurrentzat pentsa daitekeenari buruzko liburua berridatzi duen moduarekin. Down sindromea duten beste haurrek saiatzen ez dituzten errutinak egiten ari da.\nNire itxaropenak 10 aldiz gainditu ditu, esan zuen Pombok. Ez zait berezia iruditzen. Badakit bera dela, baina ez dut horrela tratatzen. Egin dezakeela uste dut.\nWerner Livermoreko Gymfinity izeneko gimnasia nagusiko instalazioetan mailaz gora egin duen gimnasta bikaina da. Denetarik egiten du: ganga, balantze-habea, baita atzeko iraulketez betetako zoruko ariketa ere.\nBere lorpenak are nabarmenagoak dira Kaliforniako Iparraldeko Olinpiar Bereziek bere gimnasia programa duela bost urte utzi baitzuten. Wernerrek Special Olympics-en laguntza ekonomikorik jasotzen ez duenez, bere aitak, Ray Werner-ek, irabazi-asmorik gabeko erakunde bat sortu zuen - Chelsea's Quest To Be The Best - bere bidaia- eta prestakuntza-gastuak ordaintzen laguntzeko.\nHala ere, bere lehen Olinpiada Berezien ekitaldian lehiatzen ari den pertsona bakarreko talde gisa, Werner Mariettara ausartu zen, Georgia, maiatzean eta gimnasia txapelketarekin errebotatu zen. Bera ikusi zuen aspaldiko entrenatzaile batek Werners eta Pombo-ri esan zien Wernerrek ekainaren amaieran Atenasen, Grezian, Olinpiar Berezien Munduko Jokoetan, lau urtez behin, lehiaketa galduko zuela.\nMundu mailan zein talentua izan dezakeen neurtzeko, Wernerrek Down sindromearen Nazioarteko Gimnasia Txapelketan parte hartuko du igandean Leicesterren, Ingalaterran. Beti bezala, ziur aski bere irribarre infekziosoa agertuko du errutinetan.\n'Showtime' deitzen diot, esan zuen Ray Wernerrek. Jendearentzat antzeztu besterik ez du maite.\nBeharbada, bedeinkapena izan zen Chelsea ez zela Special Olympics gimnasia programa baten bidez entrenatu. 8 urte zituela Gymfinity-ren programa irekian izena emanda, bestela izan zitekeen baino pixka bat gehiago bultzatu zuen. Hasieran zaila izan zen, baina Werner Pomborekin parekatu zen, ordura arte premia bereziko ume batekin lan egin ez zuen entrenatzailearekin, beraz, ez zuen aurreiritzirik.\nPombok, azkenean, iraunkortasun eta pasio maila handia aurkitu zuen Wernerren barnean, lotu eta zerbait eder eta bizigarri atera zuen.\nGimnasio honetan edozein entrenatzaileri galdetu diezaiokezu, hasieran beldur nintzen, esan zuen Pombok. Ezin nuen ulertu. Ez nekien zenbat ulertzen ninduen. Eta zerbaitetan lan egin eta gero, esertzera joan nahi zuen, edo sabeleko mina duela kexatu eta komunera ezkutatzera joango zen.\nPombok arreta bereganatu ahal izan zuenean, Werner azkar aurreratu zen oinarrizko mailaetatik haratago eta lehen urtearen ondoren tarteko lana egiten ari zen. Special Olympics-ek aitortzen duen maila gorenera iritsi zen nerabezaroan eta trebetasun aurreratuak egiten aritu da azken urteotan.\nBaliteke laster are gehiago bultzatzen Excel izeneko programaren bidez, astean 50 ordu eman nahi ez dituzten baina beren trebetasunak zorrotz mantendu nahi dituzten emakume gimnasta zaharrei irekita dagoena.\nWernerrek hiru orduz entrenatzen du, astean lau aldiz eta askotan ez du alde egin nahi. Bere hitzezko trebetasunak oraindik mugatuak diren arren, ez du arazorik Pomborekin komunikatzeko, errutinak irakastea zailago bihurtzen baita. Gurasoak ere harrituta daude aurrera jarraitzen duelako.\nLisak esan zuen bere alabak gimnasta gehienek maniobra bat menperatzeko egin behar duten lana 40 aldiz egin behar duela, baina bere lan-etika gupidagabea da.\nBere amari esan nion ziurrenik hori egin zezakeela 30 urte bete arte, nahi badu, esan zuen Pombok. Seguruenik egingo du, oso ona delako berarentzat. Eta ez ditut ikusten berak bezain gaizki nahi duten ume asko.\nWerner-ek uste dute Pombo-k bere alabarekin duen maitasun gogorra gako handia dela horretarako.\nMaite dut Chelsea gainontzeko haurrek bezala tratatzen duela, esan zuen Rayk. Behar izanez gero, oihu egiten diote. Tarteka guraso berri baten aurpegia ikusiko dut Dawnek gimnasioan zehar oihukatzen duenean: 'Chelsea, eraman ipurdia hona!' Down sindromearen haurtxo gaixoa' eta barrez hasten naiz. Chelseak ez du batere pertsonalki hartzen.\nWernerrek ere ahal duten guztia egin dute Chelsea bizitza normal, zoriontsu eta aktibo bat emateko. Danvilleko San Ramon Valley High-era joan zen eta animazio taldean zegoen. Ikastetxean jarraitzen du ikasketa programa hedatu batean. Cal emakumezkoen gimnasia taldeko ohorezko kide gisa aritzen da eta erakusketak egiten ditu Haas Pabilion eta beste leku batzuetan.\nWerner-ek ere asko bidaiatu du, iaz Buenos Airesera aurreikusi gabeko txango bat barne. Special Olympics zinemagile batek, Ignacio Villanuevak, bere gimnasiarako trebetasunaren irudiak ikusi zituen eta berari, bere amari eta Pombori ordaindu zien Argentinara hegan egiteko, Special Olympics nazioarteko iragarki batean parte hartzeko.\nWernerrek esperientzia hartako oroitzapenik onena?\nTangoa ikasi nuen, esan zuen irribarrez.\nBaina irribarre horren atzean benetako lehiakide bat dago, aukerarako benetako txapelduna aipatzearren.\nEz dakit zerk bultzatzen duen, esan zuen Pombok. Gonbidatzaile bat besterik ez da.


203eguastena - urteanzehar\nastegunak > urte bakoitiak (1,3,5,7...) > 20astea > \nURTEAN ZEHARREKO XX. EGUAZTENA\n«Errege bat izan bedi gure artean» esaten diharduzue,\neta Jauna izan zuen erregea.\nEpaileen liburutik (Ep 9, 6-15)\nEgun hareetan, Sikemeko nagusi guztiak eta Bet-Miloko jentea batu eta errege izendatu eben Abimelek Sikemen egoan arteondoaren alboan.\nJotamek, hori jakin ebanean, Garizim mendi gailurrera igon eta oihuka esan eban: «Entzun egidazue, Sikemeko nagusiok, eta Jainkoak entzun deizuela zuei!\nBehin batean, zuhaitzek erregea izendatu gura eben eurentzat. Eta oliondoari esan eutsoen: "Izan hadi gure errege". Baina oliondoak erantzun eutsen: "Eta jainkoak eta gizon-emakumeak ohoratzeko dan neure orioa emoteari uko egin behar al eutsat, zuhaitzen gainean kulunka ibilteko?" Orduan, zuhaitzek pikondoari esan eutsoen: "Hator, eta izan hadi gure errege". Baina pikondoak erantzun eutsen: "Eta neure frutu gozo eta ederra emoteari uko egin behar al eutsat, zuhaitzen gainean kulunka ibilteko?" Ondoren, zuhaitzek mahatsondoari esan eutsoen: "Hator, eta izan hadi gure errege". Baina mahatsondoak erantzun eutsen: "Eta jainkoak eta gizon-emakumeak pozten dituan neure ardoa emoteari uko egin behar al eutsat, zuhaitzen gainean kulunka ibilteko?" Azkenik, zuhaitz guztiek elorriari esan eutsoen: "Hator, eta izan hadi gure errege". Elorriak erantzun eutsen: "Benetan zeuen errege izendatu nahi banozue, zatoze nire kerizpean babestera; bestela, sortu bedi sua elorritik, eta iruntsi begiz Libanoko zedroak ere"».\nR/. Jauna, erregea zure indarraz pozten da.\nJauna, erregea zure indarraz pozten da,\nzure garaipenaz izugarri alaitzen.\nGura ebana emon deutsazu\neta harek eskatutakoa ez deutsazu ukatu.\nBedeinkapenez eta mesedez bete dozu,\nurre garbizko koroea ezarri deutsazu buruan.\nBizia eskatu deutsu, eta Zuk emon,\nharen egunak betiko luzatuz.\nZure garaipenaz handia da haren ospea,\naintzaz eta ohorez inguratu dozu.\nIzan ere, betiko bedeinkapena emon deutsazu,\npozez bete dozu zeure aurrean.\nBekaizti izan behar al dozu zuk,\nni eskuzabala nazalako?\nJesu Kristoren Ebanjelioa San Mateoren liburutik (Mt 20, 1-16a)\nAldi haretan, Jesusek parabola hau esan eutsen ikasleei: «Zeruetako erreinuagaz mahasti-nagusiagaz lez jazoten da. Goizean goiz bere mahastirako langile bila urten eban. Eguneko zidarrezko txanpon batean berbatu ondoren, mahastira bialdu ebazan langileak.\nGoizeko bederatziak aldera barriro urten eban eta, beste batzuk plazan lan zain ikusirik, esan eutsen: "Zoaze zuek ere nire mahastira eta ordainduko deutsuet bidezko dana". Eta hareek ere joan egin ziran. Urten eban barriro hamabiak aldera eta hirurak aldera, eta gauza bera egin eban. Arratsaldeko bostak aldera ere urten eban eta, beste batzuk oraindino geldi aurkiturik, esan eutsen: "Zertan zagoze hemen egun osoan lanik egin barik?" Hareek erantzun eutsoen: "Ez gaitu inork lanerako hartu". Harek, orduan: "Zoaze zuek ere nire mahastira".\nIluntzean mahasti-nagusiak esan eutsan arduradunari: "Deitu langileei, eta emoiozu bakotxari bere soldatea, azkenekoetatik hasi eta lehenengoetara". Etorri ziran, bada, arratsaldeko bostetakoak, eta zidarrezko txanpon bana hartu eben. Lehenengo ordukoek, txandea heldu jakenean, besteek baino gehiago hartuko ebela uste eben; baina hareek ere zidarrezko txanpon bana hartu eben.\nOrduan, nagusiaren kontra txarto-esaka hasi ziran, eta esan eutsoen: "Azkeneko honeek ez dabe ordubete besterik lan egin, eta gugaz bardindu dozuz, egun guztiko nekea eta beroa jasan dogunokin". Baina nagusiak erantzun eutsan hareetako bati: "Adiskide, ez deutsut bidebakokeriarik egiten. Ez al ginan zidarrezko txanpon batean berbatu? Hartu dagokizuna eta zoaz. Zuri beste emon gura deutsat azkeneko honi ere. Ezin ete dot neure diruaz nahi dodana egin? Ala inbidia dozu, ni ona nazalako?"\nHolan, bada, azkenekoak lehenengo izango dira eta lehenengoak azkeneko».\n† Zenbat aldiz jokatzen dogun inbiriaz, besteak baino gehiago edo hobeak garala-ta, eta geratzen garan Jesusen burutapenen batzuk ulertu barik, edo onartu ezinik. Zabaldu daigun bihotza Jainkoak emon gura deuskunera gure eskariotan:\n—Elizearen alde: Jainkoak bera dan osoa bere seme-alabei emoten deutsen lez, Elizeak ere ez daian beretzat ezer gorde, dana besteentzat izan daiten baino, eskatu deiogun Jaunari.\n—Langile-bila dabizenen alde: ez deieen euren etekinei horrenbeste begiratu, eta bai, errukiz, langilearen egoereari eta haren familiaren onari, eskatu deiogun Jaunari.\n—Herrietako agintarien alde: ahaleginik eta handienak egin daiezan gizaki guztiek duintasunezko lanpostu bat eukiteko, eskatu deiogun Jaunari.\n—Langileen alde: euren lanpostua aintzat hartu daien, eta lanpostua lanik ez daukenekin banandu ezin daben ezkero, etekinetatik alkarbanantzen jakin daien, eskatu deiogun Jaunari.\n—Otoitzerako alkartu garanok ez gaitezan geratu parabolearen alderdi ulertezinetan, aldendu gaitezan inbiriatik, eta ezagutu daigun Jainko errukitsuaren bihotza, eskatu deiogun Jaunari.\n† Jainko errukitsua: emoiguzu besteen egoereaz arduratu leitekezan begirada eta bihotza, gizarte anaikorrago bat eraiki ahal izan daigun. Jesukristo gure Jaunaren bitartez.


Euskaraldian parte hartzeko, ahobizi edo belarriprest moduan eman behar da izena. Ezberdintasuna, hartu nahi dugun konpromisoan egongo da.\nUlertzen duenari euskaraz egingo diot, hark erdaraz erantzun arren. Ezezagunei lehen hitza, gutxienez, euskaraz egingo diet.\nEzagutzen ez dituzunekin lehen hitza euskaraz egingo duzu, eta ulertzen baldin badute, hortik aurrerakoak ere. Horrela, orain arte euskaraz izan dituzun elkarrizketek euskarazkoak izaten jarraituko dute, baina orain arte erdaraz izandako elkarrizketa batzuk euskaraz edo elebiz izatea ere lortuko duzu.\nEstres linguistikoa esaten zaio eremu eleanitzetan hizkuntzen artean aukeratu behar dugunean sortzen zaigun estresari (ikusi bideoa). Lehen hitza euskaraz egitean estres hori arintzen laguntzeaz gain, parekoari gu euskaldunak garela adierazi eta euskaraz hitz egiteko gonbidapena egingo diogu. Hala, “Kaixo, zer moduz” soil batekin txaparik gabeko pertsonak euskaldunak diren edo ez identifikatuko dugu.\nEuskaraz dakiten guztiei zuri euskaraz egiteko gonbitea egingo diezu. Euskara ulertzen duzula adieraziko diezu eta zurekin euskaraz hitz egin dezatela eskatu. Zuk euskaraz edo erdaraz erantzungo duzu, baina zuri euskaraz egiteko eskatuko duzu.\nBelarriprest ugari daudenean, hau da, belarriprest eremua sortzen eratzen denean, euskaraz hitz egiteko aukerak biderkatu egiten dira.\nEuskaraz ulertze hutsak, taldeko kideei askatasuna ematen die nahi duten hizkuntzan hitz egin ahal izateko. Denok euskara ulertuko bagenu, euskaraz hitz egin nahi duten pertsona guztiek aukera izango lukete horretarako. Horregatik esaten dugu belarriprestek ateak irekitzen dituztela.\nMariano Ferrer Donostiako hamaikakoaren kide da eta belarripresta izango da Euskaraldiko hamaika egunetan. Horrela azaltzen du berak belarripresten garrantzia (ikusi bideoa).


ZUBELDIA DE ESTEBAN,Leire "Ezpainetako karmina" (Narrazioak)\nIratzargailuak jo baino lehen esnatu da. Egonezinak itzartu arazi du, haur bat eguberri egunean bezala. Jaiki eta patxadaz gosaldu du lehenik: kafe beroa eta bi madalena. Gero dutxatu egin da. Patxada ederrean hori ere. Larruazala zimurtuta duela irten da dutxatik. Toailaz bildu du ilea eta beste toaila batez estali du gorputza. Bakarrik dago etxean, baina hotz egiten du.\nArropak prest ditu ohe gainean. Bart, denbora luzea igaro du armairuaren aurrean zer jantzi erabakitzeko. Urtarrileko beherapenetan erositako soineko gorria aukeratu du. Honek, ezin hobeto bistaratzen du bere gorputz lirainaren bihurgune bakoitza. Azpitik, gerrirainoko galtzerdiak jarriko ditu, eta lepo aldea babesteko, horrenbeste gustatzen zaion sorbaldazapia hartuko dio amari. Ohe ertzean eseri eta galtzerdiak jantzi ditu lehenik. Kontu handiz tira die gora depilatutako zango leunak estaliz. Gero, soinekoa jantzi du. Iaiotasunez itxi du bizkarrean behetik gora luzatzen den kremailera. Takoidun bota gorriak janztea izan da hurrengo pausoa. Ispiluari begira, ezin ederrago ikusi du bere burua. Makillaje pixka bat, eta edonor maitemintzeko moduko emakume perfektua izango da gaur.\n-Apain-mahaian, kremaz igurtzi du azala. Makillaje-hautsez estali ditu bi masailak. Betazalak margotu ditu gero, tonu laranjazko kolore apal batez. Ondoren, kontu handiz, begipeko marrak nabarmendu ditu beltzez. Errimel pixka bat eta, azkenik, karmin kolorea ezpainetan. Gustura geratu da makillaje saioaren emaitzarekin.\n-Bere irudiaren ederraz gozatzeko, komunera joan da ostera. Janzten eta apainmahai aurrean igarotako denboran, bainugelako ispiluak bere berezko isla berreskuratu du. Gorroto ditu lurrindutako ispiluak. Komuneko altzariaren gainean dago zintzilik ispilua. Hormaren zabalera osoa hartzen du, baina soilik gerritik gora ikus dezake bere burua. Arazoari ohiko irtenbidea eman dio. Bidetearen gainera igo da, eta horrela, sabaia ez jotzeko burua zertxobait makurtu behar badu ere, bere gorputz lerdena osorik ikus dezake ispiluan. Aspaldian ez du bere burua hain eder ikusi. Luzez ez da bera sentitu izan.\n-Komuneko leihoaren beste aldetik iristen diren txaranga doinuek atera dute liluramendutik. Erlojuaren orratzak uste baino aurretuago daude. Kaoba koloreko ileordea jarri, bi laranja bularretakoan sartu eta etxetik irten da. Koadrilakoak zain izango ditu.\n-Koloretsu daude kaleak. Sakon hartu du arnasa eta aire garbiz bete ditu birikak. Egun zoragarri bat datorrela aurreikus dezake. Ohiko tabernan aurkitu ditu Aitor, Mikel, Jon, Lander eta Unai, koadrilakoak. Denak emakumez jantzita, bera bezala. Laztan lizunekin eta mugimendu sentsualak eginez eman diote ongietorria. Lagunei bai-bai eginez, denei atximurka bana egin die ipurdian. Batzuei besteei baino gogorrago, eta Unairi, edonori baino goxoago. Segituan iritsi zaio eskuz esku dabilen garagardo katxia. Kontuz-kontuz edan du, ez du aparrak ezpainetako karmina kentzerik nahi. Edalontzikoari tragoa eman bitartean, koadrilakoen itxurari erreparatu dio: denek, kamiseta lehertzear dute eta zilborra bistan. Gehienek, tarratadaz jositako galtzerdiak dituzte zango kurbatu eta depilatu gabekoetan. Galtzerdien gainetik, minigona minimalista bat. Takoidun zapatak, ileorde horia, poltsa eta, nola ez, nork baino nork titi handiagoak. Barre egin du bere baitan. Beti eman izan diote barregura emakume jantzietan ezin kabituta ibiltzen diren kirolari gorputzek.\n-Unairen besape iletsuari darion izerdi usainak itzularazi du bere baitatik mundura. Tabernako bozgorailuetatik zabaltzen den regaettonaren erritmora mugituz hurbildu da beregana, eta bi besoekin inguratu du. Lagunaren gerrira eraman ditu eskuak eta musu eman dio masailean, bere ezpainetako karmin preziatutik pixka bat bertan utziz. Unai beti egin zaio erakargarri. Inoiz ez ditu bere ezpainak hain gertu eduki. Bere kalkuluen arabera, lau zentimetro inguru egongo dira Unairen ezpainen eta bereen artean. Haragitsuak eta samurrak iruditu zaizkio. Baina ez die koxk egingo. Ez du nabarmen geratu nahi. Kristala hautsiko litzateke horrela, eta hautsitako kristalak zauriak eragiten ditu. Gainera, behin puskatuz gero, ezin da berregin. Unairen gerriaren astinaldi batek eraginda garagardo katxia erori zaio lurrera. Lagunen purrustadak isilarazteko barrara joan da beste baten bila. Taberna guztia alderik alde zeharkatu du moda pasarela batean egongo balitz bezala. Gustura dago. Bularretakoan daramatzan laranjen moduan zukutu nahi du eguna.\n-Goizeko zazpiak dira. Ia hogeita lau ordu eman ditu parrandan. Akiturik dagoen arren, ez du ohean sartu nahi, esnatzen denean, ez baita Inauteri izango. Bihar, berriro ere mozorroa jantzi beharko du, datorren urteko Inauteriak iritsi arte ez kentzeko. Baina ordua da. Bularretako laranjak zapaldu beharraren zapaldu beharraz, titien parean bi orban borobil dituela ohartu da komuneko argia piztu eta ispiluan begiratzean.Takoidun botak erantzi ditu. Hankak lehertuta dauzka. Karmina aspaldi desagertu da bere ezpainetatik.


Eztabaida jaietan Udal Gobernuak kentzeko agindutako pankarten harira - Bergara - Goiena.eus\nJulen Iriondo 2018-05-19 16:05\nPankarta bat kentzeko unea.\nUdal Gobernutik hala aginduta kendu dituzte Udaltzainek eta Udaleko langileek herrian zeuden pankarta guztiak. Obra eta Zerbitzuetako batzordeburu Lander Arregik Goienari azaldu dio udal ordenantza ez errespetatu izanagatik kendu dituztela. Eragileen artean, Xaxauk dio ordenantzako eskakizunak ondo iruditzen ez zaizkielako erabaki zutela pankartak eurek erabakitako lekuan eta lemekin jartzea. Horrez gain, baina, txosnagunerako adostutakoa ez betetzea egotzi diote Udalari.\nXaxau konpartsatik azaldu dute jaiak aurretik Udal Gobernutik ohartarazi zietela eragileei kalean pankartak, kartelak edo antzerakoak jartzeko aurrez komunikazio bat egon beharko zela eta oniritzia jaso beharko zutela, udal ordenantzak dioena jarraituz. Udal Gobernuko kideek adierazi ei zieten jartzeko lekua, euskarriaren nolakotasuna eta lema jakinarazi behar zituztela aurrez.\nXaxaukoek azaldu dute eragileek erabaki zutela halakorik ez onartzea, eta aldarrikapenak eurek erabakitako lekuan eta moduan jartzea; eta, ondorioz, denak kendu dituztela. Eurenez gain, Martxanterenak, ezker abertzalearenak edo Gure Esku Dagorenak zeuden kendu dituztenen artean.\nUdal Gobernuko kideek eurek ere horrela adierazi diete goizean Xaxauko kideei konpartsako ordezkariekin izandako bileran, hori izan dela pankartak kentzeko arrazoia. Lander Arregik Goienari adierazi dio eurek ez dutela "gaizki ikusten" pankartak jartzea, baina "baimenduta". Ez duela ulertzen zergatik ez duten eragileek baimen hori eskatu: "Ostegunean bilera izan zuten Kulturako zinegotziarekin, hainbat eskaera egin zizkioten, eta pankartena planteatu ere ez. Ez dut ulertzen zergatik ez duten baimena eskatu, harreman estuan egon gara-eta eurekin. Nahi dutena egitea ez zaigu ondo iruditzen".\nBeste kontu bat da txosnaguneko pankartena. Kasu honetan, bai Xaxauk eta bai Udalak baieztatzen dute adostasun bat dutela hango pankartak ez kentzeko, iraingarriak edo erasokorrak ez badira. Eta bi aldeek diote jai hasiera honetan han zeuden pankartek ez zutela halako edukirik. Baina haiek ere kendu egin dituzte. Arregik dio haiek ez zirela kendu behar eta ez dakiela zergatik kendu dituzten, aztertuko dutela udal langileekin; azaldu du eurek ez zutela haiek kentzeko agindurik eman. Xaxautik, ordea, diote udaleko langileetako batek baieztatu diela txosnaguneko pankartak ere kentzeko agindua eman ziela zinegotzi batek.\nSortutik adierazi dute "garbiketa ideologikoa" dela Udal Gobernua egiten ari dena. Horrez gain, diote ezin direla udal langileak horrela erabili Udalaren partetik: "20 urtetan ez da egon ez udaleko langileekin eta udaltzainekin ere arazo txikiena ere, eta haiek erabiltzea garbiketa ideologikoa egiteko lotsagarria da. EAJk herrian ikusten duen zikin bakarra pankarta aldarrikatzaileak dira, ez dago beste arazorik eurentzat".\nSortuk adierazi du sarri gertatu direla halakoak Bergaran: "Orain artekoak pasatzen utzi ditugu, baina gehiago ez ditugu utziko. Ez dugu gehiago horrelakorik onartuko". Udaleko langileek euren "babes eta begirune osoa" dutela ere badiote Sortutik.\nProtesta Gatiburen kontzertuan\nZapatuan, Gatiburen kontzertua amaitze aldera zela, 23:15ak bueltan, txistualdia izan zen plazan. Baimenik gabe jarritako pankartak kentzeko Udal Gobernutik emandako aginduaren kontrako ekitaldia zegoen deituta sare sozialen bidez 23:15erako. Adierazpen askatasunaren alde. Zentsurarik ez! zioen pankarta igo zuen lagun talde batek publikotik agertoki parera. Txistuak entzun ziren eta pankarta erretiratzerakoan txaloak ere bai. Normaltasunez amaitu zuen kontzertua Gatibu taldeak.


BM: Boletus mota jangarriak\nBoletus mota jangarriak\nUdazkeneko euriek perretxikoz eta onddoz betetzen dituzte gure basoak eta, horri esker, gure apaletako produkturik arrakastatsuenetakoak izaten dira. Ia ezinezkoa da aurki ditzakegun onddo barietate guztiak zenbatzea, baina gaurko honetan, ehun espezietik gora dauzkan onddo mota bati jarriko diogu arreta. Boletus mota batzuk dira jangarriak eta gastronomiako onddorik estimatuenak dira, sukalderako aukera ugari eskainiz.\nBoletus aereus motako onddoa ere oso mamitsua eta zapore handikoa da, ahogozoa, benetan. Edulis onddoak ez bezala, Boletus aereus onddoa kolore arre ilunekoa da, ia beltza eta barrenean urre-koloreko islak izaten ditu. Horregatik eman izan zaio onddo beltza izena. Zuhaitz hosto-erorkorreko basoetan aurkituko dugu espezie hori, esaterako, gaztainondoak, haritzak edo pagoak dauden basoetan.\nJangarria den beste Boletus mota bat Boletus pinophilus da; aurrez aipatu ditugun biekin alderatuta, askoz usain biziagoa dauka.Oso erraza da begiratu batera ezagutzea, ardo-kolore gorria baitauka, batzuetan, marroixka.\nAurkeztu dizkizuegun hauek Boletus mota jangarrietako batzuk besterik ez dira, ezagunenak. Orain, sukaldean sartu eta prestatzea besterik ez zaigu geratzen. On egin!\nIturria: Gorbeiako Bazterra Elkarte Mikologikoa


Gazteek Internet erabiltzen dute, batez ere, ondo pasatzeko eta komunikatzeko, eta ez ikasketei buruzko informazioa bilatzeko. | Consumer\nGazteek Internet erabiltzen dute, batez ere, ondo pasatzeko eta komunikatzeko, eta ez ikasketei buruzko informazioa bilatzeko.\nKolektibo horren ustez, loturaren moteltasuna, gehiegizko publizitatea eta birusak dira Sarearen alderdirik okerrenak.\nPriceWaterhouse Coopers enpresaren eta IESE negozio-eskolaren “Gazteek Interneten eta telefonia mugikorrean duten erabilera eta jarrera” txostenak dio mutil nerabeek batez ere Internet erabiltzen dutela musika jaisteko, eta neskek, berriz, txateatzeko.\nBartzelonako International Global Kongresuan aurkeztu den txostenean, 14 eta 17 urte bitarteko mutilek erabiltzen dituzte gehien on line jokoak; adin bereko neskek eta heldu gazteek, berriz, ez dituzte hainbeste erabiltzen. Alde batetik, posta elektronikoa gazteek gehien erabiltzen duten tresna dela erakusten du, eta kolektibo horrek Internet dibertitzeko eta komunikatzeko erabiltzen duela batez ere, eta ez ikasketei buruzko informazioa bilatzeko bitarteko gisa.\nGainera, oso datu garrantzitsua da musika deskargatzeko aukerari ematen zaion garrantzia; izan ere, mutilen %55ek oso garrantzitsutzat jotzen du, nesken %44k, eta hori bat dator erabilera-maiztasunarekin.\nBeste alde aipagarri bat 14 eta 17 urte bitarteko gazteen artean konektatzeko ordua da. Nesketan, arratsalde-gaueko konexioa da nagusi, eta mutiletan, berriz, gau-gauean.\nGazteek uste dute Interneteko okerrena konexioaren moteltasuna, gehiegizko publizitatea eta birusak direla, eta, segurtasunak kezkatzen dituen arren, ez dutela babesteko baliabiderik jartzen. Bestalde,% 64k aitortzen du ingelesa ikasi duela hobeto nabigatzeko, hizkuntza hori baita nagusi sarean eta on line zerbitzuetan.\njóvenes-eu música-eu txateatu


San Joan Bataiatzailearen parrokia-eliza - Pasaia\nSan Joan Bataiatzailearen parrokia-eliza/\nElizaren ikuspuntutik, Pasai Donibane urte askotan Hondarribiako artzapez-barruti txikiaren barruan egon zen, eta Hondarribiakoa, berriz, Baionako apezpiku-hiriaren barruan. XVI. mendean Pasai Donibanek 240 bizilagun zituen; Lezok, berriz, 85 besterik ez. Gainera, itsas bizitza biziagoa zen Pasai Donibanen, eta herritarrak arrantzan, merkataritzan eta itsasontzien eraikuntzan aritzen ziren. Hala eta guztiz ere, parrokiaren ikuspegitik Pasai Donibane Lezoko parrokiaren barruan zegoen. Bizilagunek asko eztabaidatu ondoren, Paulo III.a Aita Santuak, 1545eko ekainaren 2ko buldaren bidez, San Joan Bataiatzailearen parrokia sortu zuen Pasai Donibaneko kontseiluan. Hala lortu zuen Lezoko parrokiatik independizatzea.\nSan Joan Bataiatzailearen parrokia-elizak nabe bakarra du, gurutze latindarraren formakoa. Oso handia da eta Miguel Berdarrainek eta Simon de Pedrosak eraiki zuten harri landuz. XVII. mendearen lehenengo herenean hasi ziren eraikitzen eta 1643. urtean kulturako ireki zen. Hala adierazten du San Carlos de Borromeoren koadroak bere oinean. Koadroa Fray Serranok zaharberritu zuen 1880an. Gaur egun, San Roqueren aldarearen eskuinaldean dago. Horretaz gain, 1700. urtean, egurrezko ganga gotikoak jarri ziren zaharren ordez.\nKanpoko fatxada estilo herreratarrekoa da. Estilo garbia, matematikoa, soila eta monumentala du eta bere arketipoa Escorialeko San Lorenzo Monasterioa da. Goian, berriz, kanpai-horma bat du. Ateburuan, bi zutabe dorikoen gainean, horma-hobi bat dago, harrizkoa, eta barruan, San Joan Bataiatzailearen irudia. Frantziako Juan de Lane eskultoreak egin zuen, dirudienez, 1731ean. Fatxada arku batek inguratzen du, eta are gehiago azpimarratzen du. Barruko nabearen iragarpena da. Erdian, zirkulu-formako leihatea dago eta elizaren barrura argi bizia igarotzen da.\nBarrura gurutzearen oinetatik sartuko gara eta koroari eusten dion arku karpanela zeharkatuko dugu. Kulturako inauguratu zenean, elizak erdian Kristo Sainduaren aldarea besterik ez zuen. Gainera, bi albo zeuden: Rosariorena eta, parean, San Sebastianena. Ondoren, San Sebastianen ordez San Roke jarri zuten. Eliza honen elementu artistikoa aldare nagusiko erretaula da. Sebastian de Lekuona (Oiartzun) Gipuzkoako maisuaren lana da, 1708 ingurukoa. Arreta berezia merezi dute erretaulako irudiek eta koadroek. Erdian, San Joan Bataiatzailearen irudia gailentzen da, Felipe Arizmendik (Donostia) egina. Bereak dira San Pedro eta San Pabloren eskulturak ere, eskultura nagusiaren alboetan daudenak, hain zuzen. Biak ala biak, salomondar zutabe ederren artean sartuta daude. Begirada pixka bat altxatuz gero, erdian koadro bat ikus daiteke: Amabirjinaren Agerkundea adierazten du. A. Cuadra Bilboko margolariaren lana da. Erretaula nagusiaren alde batera eta bestera begiratuz gero, berriz, bi koadro ikusiko ditugu, obalatuak biak: batetik, Jesusen bataioa eta, bestetik, San Joan Bataiatzailearen lepomoztea. Biak Ugartek egin zituen 1791n.\nEkisaindua geroago eraiki zen eta Lekuonaren lana da. Neoklasiko barrokoaren trazadura ederra du. Gaur egun aberastuta dago, salomondar zutabeen baldakina erantsi baitzaio. Goiko kapiteletatik bolutak abiatzen dira, eta sabairaino doaz. Erdian, Espiritu Santuaren Uso sinbolikoa ageri da.\nAldarea Santiago de Zuazu Los Arcoseko artista nafarrak urreztatu zuen 1748an. Aldarea urreztatzeko, Alejo de Martiarena jaunak Buenos Airesetik 1.000 urre-liburu (bakoitza urrezko 100 orrikoa) ekartzeko eskatu zuen.\nAlboetako aldareetan nabarmentzekoa da Rosario Ama Birjina. Irudi nagusiaren alboetan San Joakinen eta Santa Anaren bi irudi eder daude.\nSanta Faustinaren argizarizko irudia mendeko lehenengo hamarkadetako dohaintza da, Zurla kardinalak Juan Manuel Ferrer jaunari egin ziona. Kondairaren arabera, Faustina lehenengo mendeetako erromatar noble baten alaba zen eta aitak berak lepoa moztu zion, kristaua zela eta fedea ukatzeko prest ez zegoela jakin zuenean. Haurraren lepoan ikus daitekeen ebaki odoltsuak lepo moztea ekartzen du gogora.\nHorma euskarri batean harrizko buru bat dago. Eskulturak jatorri eta esanahi ezezaguna ditu eta bertakoek "Iriberriko maskaroia" esaten diote. Hala, eskultura horren esanahi zaharra eta misteriotsua azpimarratzen da, nahiz eta ez ezagutu. Dirudienez, bertan zegoen Iriberri etxe zaharrean izan zezakeen jatorria. Eliza ekialdeko fatxadaren aldetik inguratu eta mendi-mazelan zehar gorantz egiten duten eskailerak hartuta, bista ederrak izango ditugu. Victor Hugok "eskultura misteriotsua" dela zioen.


Zimurrak murrizten dituzten elikagaiak eta landareak | Consumer\nZimurrak murrizten dituzten elikagaiak eta landareak\nHorietatik, estraktuak lortzen dira, eta horien printzipio aktiboak aztertzen dira, larruazala zaintzeko izan ditzaketen propietateengatik.\nElikagaiei eta landareei egozten zaizkien propietateak eta funtzioak elikaduratik haratago doaz gizakia. Horietako batzuetatik, estraktuak lortzen dira, eta kosmetikaren arloan funtzio interesgarriak izan ditzakete, larruazala eta ilea zaindu eta babesteko. Berriki egindako saiakuntza batean, zimurren aurkako efektuak dituzten zarzamorako osagai batzuk (“Rubus fruticosus”) aztertzen dira. Beste ikerketa-zentro batzuen helburua da, elikagaiak eta landareak kontsumitzearen edo erabilera topikoaren bidez, larruazaleko zelulek azido hialuronikoaren ekoizpena handitzea, zeregin erabakigarria baitu azalaren birsorkuntzan eta osasunean.\nZimurren aurkakoa, narritaduraren aurkakoa eta hidratatzailea\nFarmazia-laborategiek eta kosmetikoek ahalegin eta baliabide ugari egiten dituzte elikagaien eta landareen osagaien azterketa xehatuan. Mota askotako konposatuak dituzte, eta kosmetikan erabiltzen dira. Esperimentazio-zentro horietako asko bat datoz konposatuak antzeko propietateen arabera sailkatzen. Hala, beta-glukanoen adierazpen-lerroen eta zimurren murrizketan, zamorako eta mugurdietarako estraktuetan eta “Aloe Barbadensis” hostoetan izan dezakeen eragina aztertzen dute.\nAzken bi osagaiei larruazalaren elastikotasuna eta irmotasuna handitzeko ezaugarri erantsia ematen zaie, kolagenoaren eta glukosaminoglukanoen (azido hialuronikoa, esaterako) sorreraren estimulazioan duten eraginagatik. Substantzia hori funtsezkoa da azala birsortzeko, eta giltzaduretan, kartilagoetan eta azalean kontzentratzen da.\nIkerketa batzuen arabera, koltza-hazien (“Brassica Camprestris”) eta oloaren (“Avena Sativa”) esterolak azala babesten duen hesi gisa identifikatu dira, narritaduraren eta hidratazioaren aurkako ekintza indartsuarekin, aplikazio topikoaren ondoren. Jengibre-sustraiaren estraktuaren konposatuei larruazaleko antinarritatzaileak eta antiinflamatorioak izateko gaitasuna ematen zaie. Zenbait laborategik argan hazien estraktuari (“Argania spinosa”), Marokon basamortu gisa hazten den zuhaitzari, zahartzearen aurka eraginkortasunez jarduteko gaitasuna ematen diote, zimurren aurka egiten baitu.\nHoriekin guztiekin batera, beste osagai ezagunago batzuk ere badaude, hala nola kolagenoa bera (azalaren egitura eta elastikotasuna mantentzeko), azido hialuronikoa edo Q10 koentzima, kremei, maskarei, makillajeei eta xanpuei eransten zaizkienak, edo edariak eta jogurtak bezalako elikagaiei gehitzen zaizkienak. Horiek nutrizio-kosmetiko eraginkor gisa postulatzen dira, giza gorputzaren edertasuna “barrutik” elikatzeko.\nZimurrak sortzen konposatu biologiko ugarik parte hartzen dute. Horien artean, entzima batzuk nabarmentzen dira: giza matrizearen metaloproteinak (MMPs). Zimurren adierazpena handitu egiten da adinean aurrera egin ahala, eta are nabarmenagoa da eguzkiaren izpi ultramoreen eraginpeko eremuetan, hala nola aurpegian eta eskuen bizkarraldean. Zarzamoraren orriaren estraktua (“Rubus fruticosus”) metaloproteinasen (MMP-1, MMP-2 eta MMP-9) ekintza atzeratzeko ahalmena dela ikusi da zenbait saiakuntzatan.\n“Radix astragalis” landare txinatarrari giza larruazaleko zeluletan azido hialuronikoa sortzeko gaitasuna ematen zaio\nAlemaniako enpresa bateko Osagai Kosmetikoen Ikerketa Zentroko aditu-talde batek zamorako orriaren estraktuak giza larruazalean duen jarduera aztertu du, zehazki, fibroblastoetan, dermiseko zeluletan, indarra, elastikotasuna eta testura ematen dion azalaren tarteko geruzan. Emaitzen arabera, MMP-1 metaloproteinasaren jarduera murriztu egin zen, eta ia erabateko inhibizioa izan zuen, %0,1eko dosiarekin.\nAutoreek ere baieztatu dute estraktu horrek 1 (alfa) interleukinaren ekintza inhibitzen duela, metaloproteinen adierazpena induzitzen duelako ezaguna den zitokinaren ekintza. Zamorako estraktuaren %0,2ko dosian, inhibizioa %40koa izan zen kontrol-taldearekin alderatuta. Zarzamoraren estraktuarentzat deskribatutako jarduera biologikoak dira landare honen azterketan sakontzeko abiapuntua, oro har, zahartze organikoaren eta, bereziki, larruazalaren prebentzioan eta tratamenduan izan dezakeen eraginkortasunagatik.\nZahartzearen aurkako osagaiak bilatzeko ildo berean, beste konposatu organiko batzuen erabilera topikoa, hala nola erretinoideena (erretinoletik edo A bitaminatik eratorriak), aktibo eta eraginkor gisa agertu da larruazaleko hainbat asalduratarako; akne mota gehienetatik, psoriasia eta fotozahartzea. Haren peeling efektua epidermiseko zelulak berritzen dituen ezkatatzea eta kolageno berriaren sintesian estimulazioa egiaztatu dira.\nTaiwango (Txina) Unibertsitate Nazionaleko Elikagaien Zientzia eta Teknologia Institutuak “Radix astragalis”-aren efektu estimulatzaileei buruzko ikerketa berri baten emaitzak eman ditu. Txinako herri belar honi, azala zaintzeko modu tradizionalean erabiltzen denari, giza larruazaleko zeluletan azido hialuronikoa sortzeko gaitasuna ematen zaio. “In vitro” saiakuntza batean, zelula primario horien laboreetan landarearen prestakin hartzitu eta hartzitu gabeen eragina probatu zen, hartzidura belarrak prozesatzeko metodo tradizionala baita.\nIkertzaileek azido hialuroniko sintasaren adierazpen genikoa ebaluatu zuten. Azido hialuroniko sintasaren sintesia ahalbidetzen duen entzima da. Larruazalaren birsortzearekin lotutako printzipio aktiboak ugariagoak izan ziren prestakin hartzituetan. Txinan maiz erabiltzen denez, Asiako beste herrialde batzuetan bezala, produktu horiek zeregin garrantzitsua izan dezakete zahartzearen aurkako kosmetika-aplikazioetan.\nLarruazalaren eta ilearen birsortze-propietateez hitz egiten duten osagaiak dituzten eta erabilera topikoa edo kontsumo zuzenekoa duten produktuen kopuru handiak aldaketak egitera behartzen du Europako legeria nutrizio-kosmetiko deritzenen merkatuan sistema gardena ezartzeko. Gakoa da bai kontsumitzaileek bai profesionalek beren propietate osasungarriei buruzko proba zientifikoak egiteko aukera izatea eta mezu horiek ondorioen ebidentzia zientifikoan oinarritzea, haien ekintzak ezagutzea, haien erabileraren segurtasuna eta izan ditzaketen ondorio kaltegarriak ezagutzea.\nInformazioaren nahitaezkotasun eta gardentasun hori elikagaiei aplikatzen zaie 1924/2007 Erregelamenduan oinarrituta, elikagaien nutrizio-adierazpenei eta propietate osasungarriei buruzkoan. Kosmetikoei dagokienez, kosmetikoei buruzko 76/768/EEE Zuzentarauaren etengabeko aldaketek metodo hobeak bilatzera bultzatu dute, produktu horien tratamendu eta erabilera seguruaren ondorioak ebaluatzeko. Helburua da zimurren aurkako produktuak ez merkaturatzea, mezu engainagarriekin eta onura etorkizun handiko baina funtsik gabeko onurekin.\nlaburpen larru piel-eu Plantas-eu zimurrak


Indiatik: interes arkitektonikodun 15 puntu Bilbon Indiatik: interes arkitektonikodun 15 puntu Bilbon\nHome Gizartea Diseinua Indiatik: interes arkitektonikodun 15 puntu Bilbon\nAbu 25, 2020\nRe Thinking The Future (RTF) eskala globalean Arkitekturaren bikaintasuna sustatzea helburu duen plataforma digitala da. Indian jaioa, hiru zutabe handitan oinarritzen da plataforma hori garatzeko:\nRTF sariak, aparteko diseinu eta diseinatzaileek merezi duten onarpena lor dezaten.\nProiektu nabarmenak, proiektu hautatuak aurkezten dira, lanean ari diren arkitektoentzat eta baita ikasleentzat inspirazio-iturri izan daitezen.\nDesign Journal, kazetaritza eta kalitate handiko kritika arkitektoniko inpartziala sustatu nahi ditu mundu osoko idazle, diseinatzaile eta arkitektoen entseguetara gonbidatuz.\nKriti Shivagundek sinatutako artikulu bat argitaratu berri du RTFk. Artikulu horretan, «Arkitektu bidaiari batek Bilbon bisitatzeko lekuak» izenburupean, Bilbon ezagutzeko 15 eraikin-proposamen eskaintzen ditu.\nJoan den mendeko 80ko hamarkadaz geroztik arkitekturaren eta ospe globaleko arkitektoen ekarpen nagusien irudi oso ona ematen duen artikulu interesgarria da. Hautatutako eraikinen ikuspegi bikaina eskaintzen du erreportai honek.\nBaina guretzat Bilboko hirigintza eta arkitekturari buruzko artikuluetan oso arrunta den akatsa egin du: Ahaztu egiten dira, edo, kasu honetan bezala, behatz-puntetan pasatzen da, euskal hiri honetan azken hamarkada baino lehenago sartu den arkitekturan. Kasu honetan, jasotako 15 proiektu arkitektonikoetatik bakar batek, Montero Etxeak, begiratzen du hiriaren historiara, bere eraikinetan zehar, Bilbok Erdi Arotik XXI. mendera bitarteko ibilbide bikaina eskaintzen duenean.\nBeste kasu batean ere aurreko lan arkitektoniko bat dago, hori ere apartekoa. Alhondigari buruz ari gara, orain Azkuna Zentroa bihurtua. Interesgunea biltegi zahar horiek kultura-zentro bihurtzea da, «edukiontzi» bezala ezaugarri oso interesgarriak alde batera utzita.\nArkitekturan modu berezian interesik ez duten bisitariei ordaindu beharreko «bidesaria» dela uste dugu. Baina ziur gaude arkitekturaren eta hirigintzaren zale eta profesionalentzat askoz bitxi gehiago egongo direla Bilboko ibilaldietan gozatzeko.\nKriti Shivagunderen artikuluak, bere lan dokumentatua eskertzen diogunak, ezbairik gabe, erreferentziazko eraikin horien bila arkitekturaren zaleak Bilbon paseatzera animatzeko balioko du RTFn, eta era berean, bertan ezkutuan dauden beste bitxi horiek guztiak aurkituko dituzte.\nRe Thinking The Future – 2020/8/25 – India\nGoiburuko argazkia: Casa Montero, Bilbao ©nouveau.world\nPrevious article«Sainen ibilbidea». XVII. mendearen hasierako euskal baleazaleen epopeiari buruzko eleberri historikoa\nNext articleFlavio Ajuriaguerrari buruz, haren heriotzaren 75. urteurrenean, edo gure memoriaren aldarrikapena


Etxebizitzak bizitzeko dira | Iritzia | Berria\nEtxebizitzak bizitzeko dira\nLoïc Alejandro (Equo), Amaia Martin (Ezker Anitza-IU), Bixente Sacristan (Podemos Donostia) -\nLaster, Donostia hiriak ordenantza bat izango du etxebizitzen erabilera arautzeko, etxe turistiko gisa alokatu nahi badira. Artikulu hau sinatzen dugun talde politikook Equok, Ezker Anitza-IUk eta Ahal Dugu Donostiak uste dugu ordenantza horrek ez duela balioko etxebizitza bizileku iraunkortzat erabiltzea babesteko, eta halaxe salatu genuen joan den udaberrian elkarrekin egin genuen etxebizitzaSOSvivienda kanpainan. Gure ustez, EAJ-PSEren udal-gobernuak ordenantza horrekin bigarren maila batean uzten du interes orokorra; hiru arrazoirengatik batez ere.\nLehenik, ordenantzak malgutu egingo du Plan Orokorrak dioena. Udal gobernuak dio ordenantzak muga batzuk jarriko dituela, hala nola etxebizitza turistikoak lehen solairuan bakarrik jarri ahalko direla, eta metro koadro kopuru jakin bat izango dutela, bizileku-erabilera ez diren beste jarduera batzuekin batera. Uste dugu hori ez dela egia; izan ere, muga horiek jada jasota daude Plan Orokorrean, eta horretan oinarrituta, gaur egun, etxe turistiko asko ixten ari dira. Ordenantzak malgutu egingo du Plan Orokorrak dioena. Zehazki, hiri osoan, Parte Zaharrean eta Portuan izan ezik, etxebizitza turistikoak egon ahal izango dira sei solairu edo gehiagoko eraikinetako goiko solairuetan, eta hirigunetik kanpo, berriz, handitu egiten du Plan Orokorrak agintzen duen metro koadroei dagokien muga. Horrenbestez, argi dago ordenantzak malgutu egingo duela gaur egun dagoen araudia, eta ez mugatu.\nBigarrenik, uste dugu motz geratzen dela Portua eta Parte Zaharra bakarrik jotzea «eremu saturatutzat»; izan ere, erdigunean, ekialdeko zabalgunean eta Grosen ere etxe turistiko asko daude, zenbait txostenetan ageri den bezala. Horregatik, gure iritziz, eremu horiek ere «eremu saturatuaren» barruan egon beharko lukete. Gainera, eremu horietan dago ostatu gehien bizileku diren eraikinetan. Eremu saturatua zabaltzeak esan nahi du eremu horietako etxebizitzak babestea, eta jendea bertatik ez bidaltzea etxeak alokairu turistikoaren negoziorako erabiltzen direlako.\nHirugarrenik, ordenantzak traba gehiegi jartzen ditu gela bat alokatzeko edota etxebizitza noizbehinka alokatzeko asteburu baterako edo bertan bizi dena oporretan doan egunetarako. Ohiko etxebizitza iraunkorraren alokairu mota hori oso interesgarria gerta liteke beren ekonomia osatu beharra daukaten etxeetan; hirian tradiziozko jarduera izan da. Gainera, etxebizitzaren arloan, ez du etxebizitza osoak turismorako alokatzeak duen eragina, jendeak bere etxean bizitzen jarraitzen baitu. Beste era batean esanda, EAJk eta PSEk zaku berean sartuko dituzte bere bizilekua noizbehinka alokatzen duen partikularra eta inoren bizileku ez diren dozenaka etxebizitza turistiko kudeatzen dituzten enpresak. Neurrigabea iruditzen zaigu. Beste hiri turistiko batzuetan, etxe turistikoak arautzeko orduan, desberdintasun hori kontuan hartzen dute; ez dute berdintzat jotzen ohiko etxebizitza noizbehinka alokatzea eta alokairu soilik turistikoa.\nLaburbilduz, ordenantza horretaz gain, kontuan hartzen badugu Plan Orokorrak baimendu egiten duela hotelak jartzea bizileku diren eraikinetan, Equo, Ezker Anitza-IU eta Ahal Dugu Donostia taldeen ustez, EAJ-PSEren udal-gobernua buru-belarri dabil turismoaren jarduera ekonomikoan, baina oso gutxi, ordea, donostiarren arazo nagusienetako bat konpontzen, hau da, etxebizitza lortzeko ezintasuna konpontzen.\nLoïc Alejandro (Equo), Amaia Martin (Ezker Anitza-IU), Bixente Sacristan (Podemos Donostia)


Eskutik eskura iraun dezan lekukoak - Eskualdea - Aiurri.eus\nEskutik eskura iraun dezan lekukoak\nAlba Cabrera Jauregi - Mikel Arberas 2021-03-25 09:23\n“Bultza euskaltegiak! Bultza euskara!” egitasmoa jarri du martxan AEK-k. Datorren igandean, kalera aterako dira andoaindarrak zein urnietarrak, euskalduntze-mugimenduaren garrantzia plazaratzeko.\nLau hamarkada baino gehiago igaro dira zenbait zoro zoragarrik hizkuntza baten alde inoiz egon den ekitaldi jendetsuena egiteari ekin ziotenetik. “Zuk ere esan bai euskarari”, zioen KORRIKAren lehen leloak, eta, harrezkero, bi urterik behin, hamaika herritarrek eutsi diote AEKren erronkari. Zazpi probintziak zeharkatu ohi ditu bi mila kilometroko ibilbideak, eta eskutik eskura egiten du salto lekukoak, harik eta helmugara iritsi arte. Hitzordu berezia da herritar askorentzat eta euskaltzale alferrena ere lasterka ipintzen du KORRIKAk.\nAlabaina, mundua hankaz gora utzi du iragan urtean hasitako pandemiak, baita egunerokoa goitik behera baldintzatu ere birusari aurre egiteko neurri murriztaileek. Ondorioz, orain hilabete batzuk, hitzordua urtebetez atzeratuko duela iragarri zuen AEK-k: “Une honetan, ez dugu KORRIKAren ordezko eskas bat nahi. Izan ere, euskarak bezala, KORRIKAk kalea behar du, bizia, mugimendua. Eta hori errepidera ateratzen direnek ematen digute, kalera ateratzen direnek”. Tristura handia eragin zuen albisteak, batez ere, ekimenaren atzean buru-belarri lanean diharduten kideen artean. Nerea Zubimendi irakasle da Urnietako AEKn: “Herritarrok irrikaz itxaroten dugun hitzordua da KORRIKA, eta, aurten, hutsunea nabarituko da, euskaltegiei ematen dien bultzadari dagokionez”. Bide beretik, Joxemi Aranburuk Andoaingo AEKn egiten du lan: “KORRIKAk eragin zuzena du euskaltegiengan, AEKren jardunaren oinarri ekonomikoa da, besteak beste”.\nHoriek horrela, AEKren eskutik, ekitaldi-sorta izango da hilaren 28an –KORRIKAk amaitu behar zuen egunean–, euskalduntze-mugimenduaren garrantzia plazaratzeko asmoz: “Bultza euskaltegiak! Bultza euskara!”. Ekitaldi xumeak izango direla jakinarazi du Zubimendik, baina gaineratu du “65 txokotan baino gehiagotan” aterako direla herritarrak kalera. Hala, goizeko 11:00etan izango da hitzordua Andoainen, Goikoplazan, hain justu; aldiz, Urnietan, eguerdiko 12:00etan hurreratuko dira herritarrak Etxeberri Plazara. Martxoaren azken igandeko hitzorduaz gain, beste hainbat helburu ditu egitasmoak: hiru ardatzek osatzen dute aurtengo dinamikaren bizkarrezurra.\nOrain 55 urte, Rikardo Arregi andoaindarrak Euskaltzaindiari gutun bat bidali zion; euskaldunak alfabetatzeko bultzadaren premiaz mintzo zen bertan. Hala, gutun hura jo ohi da 60. hamarkadako helduen-alfabetatzearen aldeko mugimenduaren aitzindari. Beraz, hari horri tiraka, “2021eko apirileko gutuna” helaraziko die AEK-k, aurki, Euskal Herriko administrazio nagusiei, datozen urteetan euskalduntze-mugimenduak nolako baldintzak izan behar dituen jakinarazteko asmoz.\nOraindik, “lan handia” egiteko dagoela uste du Nerea Zubimendik, izan ere, Euskal Herriko herritarren % 55 erdalduna da: “Horregatik egin dugu euskaltegiak babesteko deia; laguntzea ez da soilik ekarpen ekonomikoa egitea, zure herriko euskaltegiaren gaineko interesa azaltzea ere bada, horri ikusgarritasuna ematea, alegia”.\nHori ez ezik, mota guztietako eragileekiko lan-ildo bateratua ere jorratzen ari da AEK: “Harreman horiek sustatzen segitu nahi dugu”, jakinarazi du erakundeak, “eragileek aurrerapauso gehiago emateko, akuilu-lana ere egin dezaten beren eremuan; gobernuek eta herritarrek jokatzen duten rolaz gain, eragileek ere paper garrantzitsua dutelako”.\nAzken KORRIKAn, Hernanialdeko antolatzaile lanetan aritu zen Zubimendi eta ondo baino hobeto oroitzen ditu egitasmoa antolatzeko izan beharreko koordinazioa nahiz antolaketa. “Zaila bezain ederra” da irakaslearentzat, hots, haren esanetan, lan handia egin behar izan arren, zoragarria da prestaketa: “Izugarria da zure herritik pasatzen denean. Oso polita da sentitzea zure aletxoa jarri duzula bertan, eta gau eta egun aritu zarela lanean, KORRIKA geldi ez dadin”. Bat dator harekin Joxemi Aranburu Andoaingo AEK-ko kidea: “Ekitaldi jendetsua da, parte-hartze handikoa. Gainera, edizioz edizio handitu egin da ekimena”. Horren harira, gehitu du ez duela gustuko jendeak KORRIKA jai kutsuarekin, soilik, lotzea, alegia, haren iritziz, “era kontzientean” parte hartu behar da hitzorduan. Aldi berean, KORRIKAk “euskalduna izatearen harrotasuna” ematen duelakoan dago Zubimendi: “Ondo sentiarazten gaitu, giro berezia sortzen baita, eta ikasle askori hori dela-eta sortzen zaie euskara ikasteko grina”. Horregatik guztiagatik, bi kideek argi dute martxoaren 28an kalera irteteko beharra.\nBestalde, euskarak bizi duen egoera linguistikoaren erradiografia egiten du KORRIKAren ibilbideak. Zubimendik dioenez, “oso agerikoa” da hori kilometro-banaketan, esaterako: “Hemen, handia da eskaria, baina beste hainbat lekutan, zenbait kilometroz aritzen dira korrika, ez baitago lekukoa eramateko nahikoa jenderik”. Horregatik, jende andanak erosi ohi du kilometroa KORRIKAk bultzada txikia duen lekuetan, eta horrek, irakaslearen ustez, “kohesioa ematen dio Euskal Herriari”.\nBulkada, indar hartzeko\nZuloa eragin du KORRIKAren hutsuneak, eta banku bidezko finantzaketaren bitartez eman dio erantzuna AEK-k. Zorpetze horri ere aurre egin beharko dio, ordea, eta herritarren babesa behar duela jakinarazi du erakundeak: “Hurrengo ikasturtean izango den KORRIKAk babes erraldoia jasoko duelakoan gaude, benetan behar dugu-eta”.\nIkuspuntu ekonomikotik erreparatuz gero, diru-iturri oso garrantzitsua da AEKrentzat KORRIKA, izan ere, Zubimendik dio “bi urtez bizirauteko adinako ekarpena” lortzen dutela horren bidez. Ildo beretik, Joxemi Aranburuk gaineratu du pandemiak berak zuzenki eragin duela euskaltegien jardunean. Orotara, urtero, 40.000tik gora herritar egon ohi dira euskara ikasteko bidean, Euskal Herrian zein nazioartean; baina, Aranbururen esanetan, aldaketa nabari da matrikula-kopuruan: “Euskaltegietako taldeak ere nabarmen txikiagoak dira aurten. Herritar ugari gerturatu da gurera; hala ere, egoera epidemiologikoa medio, ezin izan dute guztiek izena eman. Ikasle-kopurua mugatu egin behar izan dugu”.\nGauzak horrela, diru-bilketa abiatu du AEK-k, Aranbururen esanetan, erakundea sostengatzeko: “Ikuspuntu ekonomikotik erreparatuta, urte txarra izango da; ez dugu KORRIKArekin biltzen dugun diru-kopurua lortuko”. Hala, ekarpena egin nahi duenak AEKren webgunean izango du diruz laguntzeko aukera. Ezjakintasunak ezjakintasun, itxaropentsu ageri da andoaindarra, eta jendearen babesa izango dutelakoan dago.\nHogeita bian, hogeita bigarrena\nMendea hastearekin batera, mundu bat euskarara bildu zuen AEK-k, herriak geroa landu zezan; arr, harri; err, herri; irr, irri… Orreagatik Bilbora, ondoren, euskal herritarrak euskaldundu zituen KORRIKAk, baita munduko hamaika txokotako euskal diasporakoak ere. Hurrengo edizioan, gogotik heldu zioten hitzari, lekukoari eta elkarlanari; euskarari, herriari. Karriketan korrikan, korrika karriketan aritu zen euskara orain hamarkada bat, eta pausoz pauso eman zioten euskara elkarri hainbat Euskalakarik. Euskahaldundu zituen BaTZuk, hizkuntzaren malabarista bihurtu, herriaren ilusionista; eta nork bere erritmora egin zuen Klik-a azken KORRIKAn. Aurten, euskaltzaleen bultzada sentitu nahi du AEK-k, “Bultza euskaltegiak! Bultza euskara!”, eta 2022. urtean igaroko da KORRIKA, berriro ere, herriz herri. Bien bitartean, Euskal Herriko errepideetan, irrikaz itxarongo diote herritarrek lekukoari, euskarak, eskuz esku, ahoz aho iraun dezan.\nHitzordu bana igandean\nHamaika txokotan barrena, Euskal Herria zeharkatu behar zuen, aurten, KORRIKAk. Baina ez da posible izango. Hala ere, AEKren eskutik, ekitaldi-sorta izango da, euskalduntze-mugimenduaren garrantzia plazaratzeko asmoz: “Bultza euskaltegiak!-Bultza euskara!”. Hala, martxoaren 28an kalera ateratzeko deia zabaldu du AEK-k:\n11:00 Andoain, Goikoplaza.\n12:00 Urnieta, Etxeberri Plaza.


Energia eolikoa - EVE\nProiektuak > Proiektuak > Energia eolikoa\nEnergia eolikoari dagokionez, urteak eman ditu Europak lurralde garatuena izaten, baina azken urteetan beste herrialde batzuek tartea jan diote, hala nola Txinak eta Ameriketako Estatu Batuek, eta gaur egun bi herrialde horiek dira liderrak lurreko merkatu eolikoan. Europak liderra izaten jarraitzen du garapen teknologikoan, baita offshore merkatuko instalazioen ezarpenean ere.\nDatozen urteetan hazkunde handia espero da munduko energia eolikoaren metatuko ahalmena 740 GW-eraino iritsi arte 2021ean. Lurreko energia eolikoaren pisu handia da nabarmentzekoa, gaurko joeraren ildotik, datozen lau urteetan aurreikusitako ahalmen berriaren % 95 izatea aurreikusten baita.\nEnergia eolikoaren ahalmen metatuaren bilakaera eta aurreikuspenak mundu osoan (GW)\nIturria: International Energy Agency (IEA), International Renewable Energy Agency (IRENA)\nSektore eolikoko balio-katea finkatuta dago, nazioartean egituratuta hainbat hamarkadatako garapenaren ondoren. Edozein balio-katek bezala, bilakaera izaten du eta produkzio-faktoreetan, faktore teknologikoetan eta merkatuko faktoreetan izaten diren aldaketetara egokitzen da. Horrela, itsas energia eolikoaren hazkundea oso aldaketa esanguratsuak ari da eragiten sektorean.\nSektoreko enpresa liderrek propiotzat mantentzen dituzten funtsezko eragiketen artean, nabarmentzekoak dira sustapena eta proiektu-diseinua, aerosorgailuen fabrikazioa eta sortutako energiaren salmenta eta banaketa. Eragiketen funtsa konpainia bakoitzaren orientazio komertzialaren arabera aldatzen da, eta proiektuaren sustapena, eta energiaren sorkuntza eta salmenta har ditzake ardatz gisa, edo aerosorgailuen produkzioa bestela.\nLurreko parke eolikoak sektore heldu bati dagozkio, teknologia estandar batean eta mundu osoko enpresek erraz erreplikatu dezaketen batean oinarritutakoa, non kostuen kontrola lehiakortasun-faktore nagusia den. Fabrikatzaile eta enpresa gutxi batzuetan kontzentratzen da jarduera, eskalako ekonomiak albait gehien aprobetxatzeko, kostu txikiko herrialdeen hornitzaileen mesederako, gehienbat.\nItsas parke eolikoei dagokienez, garapen jarraituan dago teknologia, esperimentazio-fasea funtsezko elementua delarik. Aerosorgailuen fabrikazioan liderrak diren enpresak lankidetzan aritzen dira hornitzaile espezializatuen kopuru murritz batekin soluzio energetiko berri eta hobeak esploratzeko.\nDatozen urteetan gertatuko den aurrerapen teknologikoa aerosogailuak giro aurkakoagoetan erabiltzeari, eta fabrikazioari, eragiketari eta mantentze-lanari lotutako kostuen murrizketari egongo da lotuta. Ildo horretan, honako bide hauek nabarmentzen dira joera teknologikoen arabera:\nItsas energia eolikoaren garapen teknologikoaren bizkortzea.\nZimendu flotatzaileen garapena itsas energia eolikoan.\nAzpiegitura elektrikoaren, kableatuaren eta sarerako konexioaren garapena itsas energia eolikoan.\nPala luzeagoak eta dorre handiagoak izatea lortzeko bilakaera.\nSorgailu elektriko indartsuagoak eta arinagoak.\nBiderkatzaile fidagarriagoak eta bizitza baliagarri luzeagoarekin.\nEnergia eolikoa Euskadin\n1984. urtean, Karrantzan 10 kW-eko “Polenko” ekipo komertzial baten instalazioaren bidez burututako proiektu pilotu eta erakusketa-proiektuak izan ziren energia eolikoaren esparruan Euskadin garatutako lehenengo jarduerak, eta horrekin batera, garapen berriei emandako bultzada (“Darrieus” ardatz bertikaleko aerosorgailuak), Arrasateko Eskola Politeknikoarekin lankidetzan.\nLehenengo garapen-etapa hori sektore eolikoan zenbait konpainia elektrikok egindako hasierako mugimenduekin batera gertatu zen denboran. Horrela, Energiaren Euskal Erakundearen eta Iberdrola Renovables enpresaren arteko interesen uztartze hori 1996. urtean Eólicas de Euskadi enpresaren sorrerarekin gauzatu zen (% 50eko partaidetzarekin), eta enpresa horrek egin ditu Euskadiko parke eolikoetako inbertsio gehienak. 2007an euskal energia-agentziak Iberdrolari saldu zion bere partizipazioa Eólicas de Euskadi enpresan\nGaur egun, Euskadik lurreko lau parke eoliko dauzka, 143 MW-eko instalatutako potentziarekin, guztira. 2006an, CESAk (ondoren Accionan integratu zen) Luzero Lurmuturreko miniparke eolikoaren eraikuntza sustatu zuen (10 MW), Eólicas de Euskadi enpresaz kanpo eraikitako bakarrarena. Orduz geroztik, ez da beste parke eolikorik eraiki Euskadin.\nGehigarri gisa, potentzia txikiko 200 instalazio baino gehiago ditu Euskadik geografia osoan banatuta.\nEnergia eolikoarekin lortutako urteko batez besteko produkzio elektrikoa 350 GWh inguru da, hau da, euskal energia aprobetxamenduaren % 6-7 inguru energia berriztagarriekin.\n2030erako Euskadiko Energia Estrategiaren (3E-2030) arabera, funtsezko zutabeetako bat da energia eolikoa Euskadiko energia berriztagarrien garapenean. Ordurako, 783 MW-eko potentzia eolikoa edukitzea espero da.\nEuskadik industria-sare indartsua du sektore eolikoan, sektorean mundu osoan lider diren enpresekin. Aerosorgailuen fabrikazioko, eta parkeen sustapen eta ustiapeneko jarduera bultzatzaileen inguruan osagai eta sistema elektrikoen fabrikazioko, ingeniaritzako, instalazio eta eraikuntzako, eragiketa- eta mantentze-zerbitzuetako, teleaginte eta kontroleko teknologietako eta abarreko industria osagarri aberats bat sortu da.\nItsas energia eolikoaren esparruan, eskualdean sakon errotutako ontzigintzako eta itsas jardueretako industriak osatzen du industria osagarri hori. Oil&Gas eta antzeko sektoreetan enpresek duten esperientziak beharrezko aktore bihurtzen ditu itsas sektore eolikoaren garapenerako, eta soluzioak eman ditzakete diseinu-prozesuan zein parkearen eta haren ekipoen eraikuntzan, baita eragiketan eta parkearen mantentze-lanetan ere.\nJarduten duen nazioarteko merkatuen zati denez, industria- eta teknologia-erronka erkide batzuei egin behar die aurre euskal industria eolikoak, eta datozen urteetan ekin beharko zaie erronka horiei.\n2017-2020 aldirako Euskal Energia Eolikoaren Plana\n3E-2030 estrategian ezarritako helburuak lortzeko, 2017-2020 aldirako Energia Eolikoaren Plana garatu da, non zenbait jardun-ildo biltzen diren, bi ardatz handitan bildutako ekimenen bidez zabaltzen direlarik: garapen energetikoa eta sustapen industriala.\nGarapen energetikoaren kasuan, Euskadik energia eolikoaren aprobetxamendu energetikoan duen protagonismoa berreskuratzea dute jardunek ardatz gisa, energia horretarako Lurralde Plan Sektorial berri baten garapena ahalbidetuz, besteak beste.\nHonako hauei lotuta dago sustapen industriala:\nEuskal industria eolikoaren lehiakortasuna indartzea, batez ere itsas energia eolikoko merkaturako duen bilakaera.\nBiMEPen eta euskal industriaren lidertza bultzatzea zimendu flotatzaileen garapenean.\nPrestakuntza-eskaintzaren sektorerako premien egokitzapena bizkortzea.\nOndorengo taulan laburbiltzen dira planaren apustuak.\nLURREKO ENERGIA EOLIKOA Apustua Osagarria\nITSAS ENERGIA EOLIKOA Osagarria Apustua


Karmele Jaio: "Gizarte hau oraindik gizonek erabakitakoa eta beren erara eraikitakoa da" - hamaika telebista\nKarmele Jaio: "Gizarte hau oraindik gizonek erabakitakoa eta beren erara eraikitakoa da"\nKarmele Jaio idazlea elkarrizketatu dugu Hamaika Telebistan, 'Aitaren etxea' liburua hizpide hartuta. Euskadi Saria irabazi berri du, eta oraindik ere salduenen artean dago. "Oso pozik" dago liburuak izan duen harrerarekin: "Sorkuntza prozesua asko kostatu zait, eta bakarrik sentitu naiz", adierazi du. Zentzu horretan, nabarmendu du "sorpresa" izan dela horrelako "babesa sentitzea".\nJaioren iritziz, Aitaren etxeak izenburuak adierazten du "gizarte hau oraindik gizonek erabakitakoa, eta gizonen erara" egindakoa dela. Zentzu horretan, gizarteak berak erakitako rolak izan ditu hizpide, eta ezinbestekotzat jo du horiek desagerraraztea: "Askatasun kontua da; norberak bere bidea egiteko eskubidea izan behar du rol eta mandatu batzuk jarraitu beharrik gabe".\nEnpatia eta beldurra dira Aitaren etxea liburuan askotan aipatzen diren bi ezaugarri, eta hain zuzen, Jaiok adierazi du "enpatiaren txertoa" jarriko liokeela gizarteari. Aitzitik, beldurra "kontrolerako tresna" dela adierazi du, eta emakumeen kasuan, "botere-harremana mantentzeko" balio duela. Zentzu horretan, ezinbestekotzat jo du feminismoa, "egunerokoan gertatzen zaizkigu ngauzei izena jartzeko balio digulako", azpimarratu du. Era berean, Jaiok azpimarratu du ekidin egin nahi zuela irakurleak sentitzea norbait zerbaitetaz konbentzitu nahi zuela: "Ispilua izatea nahi nuen; fikziozko pertsonaietan beren bizipenak ikustea nahi nuen".\nZaintzaren alorra ere izan du hizpide, eta nabarmendu du gizarte honek konpondu gabe duen arazo nagusietako bat dela horia. Pornografia ere izan du hizpide, eta nabarmendu du gaur egun gehien ikusten den pornografia "indarkeriaren apologia" dela: "Ez da sexuaren eskola, boterearena baizik".\nBere literatura litereatura feminista den galdetuta, azpimarratu du ez dagoela eroso etiketen azpian: "Emakumeok bazterretan gaudenez, badirudi guk egiten duguna ez dela literatura". Zentzu horretan, azpimarratu du ez liokeela etiketarik jarriko bere literaturari: "Idazle feminista batek egindako literatura da, baina literatura da". Zentzu horretan, nabarmendu du asko hitz egiten dela literaturan prestigioari buruz, baina nabarmendu du prestigioa norbaitek ematen duela, eta "begiratu behar dela nork ematen duen".\nUrko Aierbe: 'Euskararen egoera ez da kasualitatez gertatu, Estatu inposizio batetik dator'\nMondragon Korporazioa, euskararen normalizaziorako bidean\nMiren Dobaran: 'Emakumeak ari dira lideratzen euskararen biziberritze prozesua'


Adinekoei zuzendutako jarduera-programa otsailean\nMercaBilbao banaketa zentrora bisita bat, ibilaldi ederra Bizkaiko kostaldetik Larrabasterra eta Areeta artean, KZ Guneko informatika ikastaroak eta "Garuneko gimnasia" zahartze aktiboari buruzko tailerrean izena ematea dira Galdakaoko Udalak hasi berri den otsailerako programatutako jarduerak. Jarduera hauek, Udaleko Gizarte Ekintza Arloko Adinekoen Dinamizazio Zerbitzuak antolatzen dituenak, herriko adineko pertsonei zuzenduta daude.\n✅ MercaBilbao-ra bisita (otsailak 24): MercaBilbao elikagai freskoen banaketa zentro erraldoia da; inguruetako handiena. Merkataritza multzo handi horrek hainbat merkatu espezializatu barne hartzen ditu 13 hektareako azaleran; bertan handizkako 71 enpresak dihardute, eta produktu aukera aparta eskaintzen diote erosleari, kalitate eta osasun bermerik handienarekin.\nIzen emateak (2 inskripzio bakoitzeko) Adinekoen Dinamizazio Zerbitzuko bulegoetan (Pontzi zabala 3, Lehendakari Agirre parkearen ondoan) otsailaren 12tik aurrera.\n✅ Larrabasterra-La Galea-Las Arenas ibilera: 13 kilometroko pasealeku ederra Getxoko kostaldetik, iparraldean Sopelarekin duen mugatik hasi eta hegoaldean Leioarekin muga egiten duen guneraino.\nIzen-emate epea otsailaren 14tik aurrera.\n✅ Informatika ikastaroak KZguneetan: Galdakao eta Usansoloko KZguneek bere ohiko ikastaroekin jarraituko dute, herriko adinekoei teknologia berrien mundua hurbiltzen eta errazten jarraituz.\nAprende a utilizar tu dispositivo Android" ikastaroa eskainiko du otsailaren 20tik 28ra (16:00 - 18:00 ordutegian). Usansolokoa aldiz, goizeetan eskainiko du "Internet Básico. Aprende a navegar y enviar correos electrónicos" ikastaroa, otsailaren 17tik 28ra.\nIzena emateko eta ikastaro hauei buruzko informazio gehiago lortzeko bi zentroetara jo dezakezu.\n✅ Garuneko gimnasia ikastaroa:Ikastaro hau martxoaren 3tik apirilaren 7ra (astearteetan 16:30etik 18:00etara) izango bada ere, izen-ematea otsail honetan zabalduko da, hilaren 19an zehazki. Ikastaro hau ondo mantendu eta zahartze osasuntsua izan nahi duten pertsona guztiei zuzenduta dago. Helburu orokorra dementzia garatzeko arriskua murriztea da, era berean, autonomia eta bizi kalitate ona erraztuz. Saioak dinamikoak dira, eta parte hartzaileen gaitasun funtzionaletan eragina duten zenbait jarduera egiten dira.


Haurrei eta nerabeei arreta emateko lantalde berri batek estaldura emango die Iruñerriko eta Nafarroaren iparraldeko familiei\nequipo atencion infancia Pamplona y zona norte Navarra\nHaurrei eta nerabeei arreta emateko lantalde berri batek estaldura emango die Iruñerriko eta Nafarroaren iparraldeko familiei asteazkena, 2018.eko abuztuak 1\nAste honetan, beste zerbitzu bat jarri da martxan, 12 profesionalekin, eta Tuteran, Lizarran, Tafallan eta Iruñean daudenei gehitzen zaie\nEskubide Sozialetako departamentuak, Autonomiarako eta Garapenerako Nafarroako Agentziaren bitartez, Haurrei eta Nerabeei Arreta emateko lantalde (HNAL) berri bat jarri du martxan aste honetan, eta Iruñerriko eta Nafarroaren iparraldeko eta ipar-ekialdeko haurrak, nerabeak eta familiak artatuko ditu. Lantalde berri horrekin, zerbitzu horren estaldura Foru Komunitate osora zabaltzen da, jada Tuteran, Lizarran, Tafallan eta Iruñean baitaude halako lantaldeak.\nDiziplina anitzeko lantaldea 12 profesionalek osatzen dute, zeinak psikologian, gizarte-lanean eta hezkuntzan/gizarteratzean baitaude trebatuta, eta laguntza emango die oinarrizko gizarte-zerbitzuei; beren eragin-eremuko gizarte-, hezkuntza- eta osasun-agenteei; eta Pertsonen Autonomiarako eta Garapenerako Nafarroako Agentziako Familiaren eta Adingabeen Zuzendariordetzari.\nLantalde horrek artatuko ditu, batetik, aipatutako eremuetan bizi diren 18 urtetik beherako haurrak eta nerabeak —haiei dagokienez, egon daitezkeen babesgabetasun-egoerak aztertzen eta baloratzen hasi behar da—, eta, bestetik, babesgabetasun-egoeran daudela jo den eta oinarrizko zerbitzuek arreta espezializatua emateko baliabiderik ez duten eremuetan dauden familia-nukleoak. Kalkuluen arabera, 110 familia eta 130 adingabe artatu ahal izango dituzte, batez beste, aldi berean —urtean, 180-200 familia eta 250-300 adingabe izan daitezke, batez beste—. Babesgabetasunaren tipologiaren, larritasunaren eta arriskuaren araberakoa izango da arreta, bai eta babesgabetasunetik ateratzeko aurreikuspenaren eta kolektibo horiek dituzten babes-faktoreen araberakoa ere.\nEskubide Sozialetako lehendakariorde Miguel Laparrak oso begi onez ikusi du zerbitzu berri hori martxan jartzea. “Pentsaezina zen zenbait hamarkadatan zerbitzu hau martxan jarri ez izana Nafarroako familia eta adingabe guztiak berdintasun-baldintzetan artatzeko”. “Zerbitzu berri honek inbertsio sozial handia dakar berekin, baina funtsezkoa da, haur zaurgarri eta babesgabeenekin egingo baitugu lan; orain, prebentzioak saihestuko du haur horiek, etorkizunean, larritasun eta gatazka handiagoko egoeretan egotea”.\nZerbitzu horren helburuak dira gizarte-zerbitzuei eta haien eragin-eremuko gizarte-, komunitate-, hezkuntza- eta osasun-eragileei laguntzea prebentzioan, hautemate goiztiarrean, ikerketan, balorazioan eta esku-hartzean, eta haurrak babesteko lan-sare bat eta haien eremuko haur zaurgarrien beharrak asetzeko behar diren baliabideak sortzea. Laguntza emango dio, halaber, Pertsonen Autonomiarako eta Garapenerako Nafarroako Agentziako Familiaren eta Adingabeen Zuzendariordetzari zaurgarritasun handieneko egoerak hautematen eta premiaz artatzen babesgabetasuna baloratzeko prozesuetan, hirugarren mailako prebentzioan eta kalteak konpontzean esku hartuz.\nZerbitzu hori Pauma erakundeak kudeatuko du, eta Gizarte Zerbitzuek edo Pertsonen Autonomiarako eta Garapenerako Nafarroako Agentziako Familiaren eta Adingabeen Zuzendariordetzak bideratuta jaso ahal izango da. Zerbitzuaren kontratua 4 urtez egongo da indarrean. 396.182,45 euroko kostua izango du 2018. urtearen amaierara arte, eta 610.977 eurokoa hurrengo urteetako bakoitzean, 2022an amaitzen den arte.